text:
Retoriche
La retoriche (dal grieg ῥntopιkὴ [tέxvn] rhêtorik/ề [tékhnê/], "tecniche/art oratori") designa propiamentri "l'art di hablâ bien" e je l'art o la tecniche de persuasion, normalmentri mediante l'ûs de peraule. La retoriche, la dialetiche e la gramatiche constituyin il trivium, che forma cul quadrivium lis 7 arts liberâls de culture ozidentâl. A l'Etât Antigue e l'etât mediane, la retoriche al è stat infocada inte persuasion intai contests publîcs e politîcs, cussì come a lis asambleis e i tribunâls.
Dal chest mod, si svilupât dentro des sozietâtes abiertis e democratics, i derechs di spresion, di libre reunion e i derechs politîcs di une parte de poblazion.
Il concept di retoriche à variât durante i 2500 agns di esistence de peraule. Hasta i nuestris diis, la retoriche se describ intun sens ampli, come l'art o la pratiche de persuasion sea que sea il medi di comunicazion, ma doprand il lenguaje. I termins "retoriche" o "sofisme" se emplein a menût cuntun sens negatîf, di desinformazion, propagande, o ancje par calificâ di dudos un discurs pseudo-argumentatîf. Come l'art de persuasion, la retoriche continua jugand un rol impuartante dentro la vide publiche contemporanee.
Definizion[cambie | modifiche il codiç]
La retoriche al è a la verie la sience (intun sens dal studi struturât) e l'art (intun sens di pratîc recolzada plui di un conoziment probât) che se refiere a l'azion dal discurs dal alma (l'alma al è quiin habla). Intun prinzipi, la retoriche al è unicamentri orâl, ma evidentementri se preocupa ancje dal discurs escrît che al è une transcripzion o une mimesi dal orâl. La definizion di retoriche cambiara cul pas dai sigls (apuartazions dai griecs, dai oradores romans, hasta i europes).


c: text/html

text:
Tessare eletorâl e duplicâts
Utents principâi: eletôrs dal Comun
Normativis di riferiment principâls: Art.13 de Leç 120/1999 e DPR 299/00.
Descrizion dal servizi: la tessare eletorâl, di mostrâ al president dal seç insiemi a un document di identitât par podê votâ, e à i dâts anagrafics dal titolâr, il numar e la direzion di residence de sezion eletorâl di assegnazion, cun di plui il coleç, la circoscrizion o la regjon dulà che il titolâr al pues esprimi il dirit di vôt in ogni elezion.
E ven buride fûr dal Comun di iscrizion eletorâl, e dure plui agns e e ven sostituide in câs di pierdite, di deteriorament o in câs di trasferiment anagrafic in altri Comun.
Cuant che si ricêf la gnove tessare si à di tornâ indaûr chê vecje. Tal câs di variazion de direzion di residence tal stes Comun che e compuartedi ancje variazion de sezion eletorâl, e ven trasmetude al domicili dal eletôr une etichete di inzornament de tessare.
Tal câs che si le vedi pierdude, che e sedi stade robade o ruvinade il citadin al pues domandâ al ufici eletorâl che i vegni fat un duplicât. Il duplicât al ven dât in ogni moment dal an, ma prime si à di consegnâ l’esemplâr ruvinât o presentâ une declarazion sostitutive dal at di notorietât de robarie o de pierdite che e ven firmade tal moment de domande dal duplicât.
Il duplicât al pues jessi domandât ancje di un familiâr delegât.
Eventuâi recuisîts domandâts: iscrizion tes listis eletorâls. Pe elezion dal Senât si à di vê 25 agns.
Eventuâl modulistiche di doprâ: e ven furnide dal sportel de Anagrafe.
Timps pe erogazion: imediât.
Te impussibilitât tecniche di furnî subit il duplicât al ven burît fûr un atestât di mostrâ al president dal seç; po dopo al ven mandât a cjase dal eletôr il duplicât.

robotstxt: allowed

filter: keep


text:
Prefìs telefonic
Un prefìs telefonic (a voltis ancje prefìs telesetîf) al è une serie di numars che si metin devant di un numar telefonic par identificâlu miôr, in gjenar par distingui lis diviersis zonis di un paîs (regjons, provinciis, o distrets plui piçui) o ben par separâ i variis servizis telefonics (par esempli i numars de telefonie mobil da chei fis e da chei di emergjence).
Ogni paîs al à un prefìs telefonic internazionâl, che lu separe di chei altris, ch'al scomence cun 00 (cu la ecezion di Canadà e Stâts Unîts di Americhe); pai codiçs locâi invezit nol è un standard: in ciert stâts la lungjece e je fisse (3 numars in Canadà, 1 in Australie), in altris e cambie (in Gjermanie e Austrie e pues lâ di 2 a 5 numars); in altris ancjemò il prefìs al pues jessi incorporât tal numar, come par esempli in Spagne e in Norvegje.
I prefìs telefonics in Italie[cambie | modifiche il codiç]
- "00" iniziâl: prefìs internazionâi
- "0" iniziâl: prefìs locâi, fûr che 0878 che al indiche une tarifazion difarente
- "3" iniziâl: prefìs pe telefonie mobil
- "1" iniziâl: servizis di utilitât, ca di un pôc sostituîts cun un 4 iniziâl; a scomençaran cun l'1 dome i numars di emergjence (112/113/115/117/118)
- "8" iniziâl: numars verts (800/803), numars a cost ripartît (848), numars a valôrs zontât (89)
- "7" iniziâl: servizis di trasmission di dâts, cun tarifazion diferenziade (702) o "vert" (700)


text:
Gelo, a lis ai letis dutis di cjâf a pît lis tôs contis
, fintremai la prefazion e la postfazion. O pues fevelâ di testemoni, ancje se cui voi di frut, vint vivût tal Friûl di mieç, sot la Stradalte par plui di vinç agns a cjaval de Seconde Vuere fin ai prins dal ’60. Chês figuris ch’a tu pinelis cussì ben a mi somee di velis ancjemò denant dai vôi.
Lis ganis, lis striis ch’a leievin la man e i butavin lis cjartis a lis vedranis ch’a volevin savê se valeve la pene di tignî dûr o ben lassâsi lâ a gjoldi la vite; e po dopo i spirts a regnâ, lis cjadenis ch’a sdrondenin di gnot fasint sfolmenâ lis bestiis tes stalis, i fûcs voladis, i mostris come lis magnis e jerin realtâts ch’a si viveve ogni dì e no dome tes contis in file te stale.
Cence dismenteâ lis lotis pai confins, lis botis pes ereditâts tes divisions daspò vê mangjât insiemi il gustâ cul muart su la bree, lotis pal possès di chei cjamps di sore la Stradalte, plens di claps dûrs di arâ e ch’a devin nome cualchi rare panole e un pocje di meniche e che nancje lis rogazions di Vierte a fasevin miorâ. “A peste, fame et bello… Libera nos Domine! A fulgure et tempestate… Libera nos Domine!…” a cjantave la int insiemi cul plevan ator pai cjamps, cence risultâts.
Finide la seconde vuere e je stade fate l’irigazion che à jemplât i cjamps di canaletis e sifons e di chi a son scomençadis lis lotis pai oraris di dâ l’aghe; chel ch’al ere prin la tignive simpri cualchi minût di plui, fasint berghelâ chel dopo ch’al si rivaleve cui interès di chel dopo di lui e cussì vie a cjadene, fintremai che l’ultin al rivave cu la pale par fâ rispietâ il so turni.
I palûts e lis rois di risultive de Basse, la roie dal Puint, la roie Blancje, la Miliane, il Brodis, il Mulin di Torce, la fornâs cun Tine e Toio e la sô biciclete di corse ch’al “vinceve” dutis lis corsis dai amatôrs e diletants, lant fin su la Stradalte a spietâiu e partint di sburide pene ch’al sintive il vosarili lontan dai coridôrs, rivant a la fin sul travuardi prin di ducj, e la int a batii lis mans tant che al vêr vincidôr.
I cjargnei che te Sierade a vignivin ju de Cjargne cui cjars tirâts da mui a baratâ “piruçs, miluçs e coculis, cjastinis di chês buinis” par blave in grignel o ben in panole, e ancje cualchi zumiele di forment. La belance par pesâ a la vevin lôr e a jerin lôr ch’a fasevin il rapuart di scambi, fasint porconâ il nono ch’a no i leve ju di straçâ chel ben di diu de blave e forment, par cuatri miluçs fraits come ch’al diseve lui. Ma lis mamis a savevin che ai fruts i coventavin ancje chei.
E la domenie, prin ch’a rivàs la television, si leve a sintì lis partidis di balon a la radio tes cjasis dai amîs ch’a la vevin: ” Campionato italiano di calcio divisione nazionale Serie A – ventinovesima giornata, Udinese batte Milan 3 a 2″ al diseve Carosio, e po Menegotti, Pinardi, Szoke, Bettini, La Forgia, Raggio di Luna Selmosson e altris rais di biciclete a mandin l’Udin secont daûr dal Milan, cun Menegotti in nazionâl; de rabie a mandin l’Udin in B.
Gjoldi cun pôc a pensâle cumò, ma ta chê volte là al ere ancje masse, parcè ch’a ‘nd ere int ch’a veve ancjemò di mancul.
Viôt ca mo Gelo, ce ch’a tu mi âs fât vignî iniment!
Di Bepi Zefon


text:
La agane che e zuiave a fâ il cupido
Chê gnot di sabide o vevi cumbinât cui miei amîs tant che simpri par lâ a balâ tal club dal gno paisut. E jere stade une setemane strambe, cun cetant cjalt e une fuarte ploie che e veve innagât lis stradis. Nol veve plovût cussì di cetant timp. Il flum al jere colassât.
Cuant che o jentrai pe puarte principâl e o jeri a cirî i miei amîs cjalantmi ator, i miei voi si scuintrarin cun la creature plui plene che o vedi mai cjalât. Il gno cûr si fermà e une gote di sudôr mi colà dal cerneli al smursiel. E jere tant che une ilusion, tant che une fade des storiis che mi vevin contât cuant che o jeri un frutin. La sô piel e jere stralusinte, e someave slusorâ. I cjavei colôr ram a colavin su la schene tant che un fûc rabiôs te gnot scure. Mi svicinai tant che svolant. Jê e jere une calamite e jo un vecjo fier tirât di jê. E veve une ale che i faseve lusignâ i voi cuntune lûs verde e cristaline come il colôr des alighis sot de aghe, tal pont di stropâti cuntun lamp. Mi cjapà pe man e subit o tornai ae realtât. O jeri stât in trance pe sô presince ipnotiche.
Jê e cjapà la iniziative e mi invidà a balâ, mi jeri dismenteât dai miei amîs, o volevi dome jessi dongje di jê. Chel profum di mâr mi tirave dongje plui e plui fuart. A malepene cuasi no vin fevelât, dome i nestris voi a àn fat dut, mi someave di vêle cognossude agns indaûr. I nestris dêts si jerin intorseâts par prin intun bal animât e daspó cun moviments plui cuiets. Jo o jeri masse inmagât.
Cuant che al jere rivât il moment di lâ vie, il timp al jere bielzà cambiât. Alore i ufrì la mê gjachete e i domandai cuant che o podevi tornâ a viodile. Mi disè che o podaressìn cjatâsi dongje dal grant arbul doman. Chê gnot o soi lât tal jet cu la sperance di tornâ a viodi chel biel cuarp e i siei voi maraveôs.
Ta chê dì, o lei tal lûc che je mi veve dit e o restai masse maraveât cuant che o viodei la mê giachete picjade tal arbul. Non jere nissune frute ator. Mi jeri inçopedât tai miei pinsîrs cuant che une frute no cetane biele ma che e someave zentîl mi domandà se o jeri Ernesto. Cul cerviel imberdeât o rivai dome a dî di sì cul cjâf. Alore jê mi contà che une frute come chê che o vevi cognossût i veve dit di cirîmi propit culì, dongje l´arbul. Cussì.
Il timp al è passat. Biel cjalant pal barcon de cusine o pensi a chê fantate che e veve volût di judâmi a fâ sù cheste biele famee. Cun la mê Marie, chê zovine zentîl di chê dì, che mi fâs chest bon cafè. O soi pardabon feliç.
di Cecilia Liva
#1123
Aghis no benedetis
Storiis cence regulis
tramandadis dai anzians.
Di cheste bande e di chê altre.
a zigzetin jenfri I reams.
Un atrat che al sedûs
nus invidin a gnocis.
Maridadis cun lis aghis,
mai benedetis in chest mont.
A secont ia voi che lis cjalin,
a son bielis e brutis tal stès timp.
Musis ispiradoris, cjant
aes Aganis che a son un mostacjin.
A cumbinin criùris e gaudiis,
ninfis cjarnelis acuatichis
Liendis di comparizion,
tai cors di aghe, ator pal mont.
di Lenart Gjavedon


text:
Rosacis
Salacor il munistîr al fo istituît dal patriarcje Siart tra il 1068 e il 1077, forsi sore di un romitori che al jere prin e che daûr de tradizion al fo fondât di un eremit sul tacâ dal secul IX. La badie in curt e cjapà un rûl di prin plan, e e fo indotade di cetancj bens e rinfuarcide intes difesis, tant che za tal 1361, in ocasion de calade di Rodolf e di Fidrì di Austrie, e jere tignude tant che une tra lis postazions plui siguris de Patrie. Cetant fiscade tal 1509 par man dal duche di Brunwick e ridusude in cundizions miserevulis come che al testemonee un sonet di Francesco Berni dal 1528, te tierce desene dal Cinccent e fo dute restaurade dal architet cividin Venceslau Boian, par volontât dal abât comendatari Giovanni Matteo Giberti. Un altri adatament al è dal 1823, sot dal arcivescul Emanuele Lodi, che, tra altri, al puartà a sbassâ i spalts e lis toratis. Il complès fortificât al conserve ancjemò edificis di gran presi architetonic, come la glesie di Sant Pieri, cun afrescs di Francesco Torbido, arlêf dal Giorgione e il biel claustri dal Cinccent.


text:
Impegn civîl
Azions e ativitâts
La Regjon e promôf la partecipazion ae vite di comunitât e l'impegn civîl dai anzians in progjets sociâi o protocoi di rêt, judant il volontariât e l’associazionisim ancje familiâr.
Al è previodût il sostegn par progjets proponûts in sinergjie tra ents publics e sogjets privâts, finalizâts a disvilupâ l'impegn civîl dai anzians in progjets proponûts di organizazions di volontariât de Regjon. L'ambit di prioritât dal invecjament atîf al è stât definît pal 2018 de Zonte regjonâl cun deliberazion n. 20 dai 12.01.2018.
Par vê plui informazions:


text:
26 di Zenâr
Il 26 di Zenâr e je la 26° zornade dal Calendari Gregorian. A mancjin 339 zornadis pe fin dal an (340 se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
- 1852 - Pieri Savorgnan di Brazzà, esploradôr talian di famee furlane. († 1905)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sants Tito e Timoteu vescui


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Deuteronomi
Cjapitul 11
SECONT DISCORS DI MOSÈ
PART PRIME
Lezion dal passât, promessis pal avignî
11 1 Tu i volarâs ben al Signôr to Diu e tu metarâs in pratiche simpri i siei ordins, lis sôs leçs, usancis e comants. 2 O sês vualtris che o vês provât dut chest e no i vuestris fîs. Lôr no àn vude la esperience e no àn gjoldudis lis lezions dal Signôr vuestri Diu, la sô grandece, la sô man fuarte e il so braç tindût, 3 i spiei e lis oparis che al à fatis tal cûr dal Egjit cuintri dal faraon re dal Egjit e dute la sô tiere, 4 ce che ur à fat ai soldâts dal Egjit, ai siei cjavai e ai siei cjars fasint tornâ parsore di lôr lis aghis dal mâr des Cjanussis cuant che us corevin daûr e cemût che ju à fruçâts fint in dì di vuê; 5 ce che al à fat par vualtris tal desert fintremai che o sês rivâts culì; 6 ce che ur à fat a Datan e a Abiram, i fîs di Eliab il rubenit, cuant che la tiere e à vierzude la sô bocje e ju à glotûts tal mieç di dut Israel, cu lis lôr fameis, lis tendis, e dute la int che a vevin daûrsi. 7 A son i vuestris vôi che a àn viodude la grande opare dal Signôr.
8 Metêt in pratiche ducj i comants che vuê us doi, se o vês voe di jessi fuarts par cuistâ chê tiere che o stais lant a paronâ, 9 par restâ a lunc su la tiere che il Signôr ur à imprometude cun tant di zurament ai vuestris vons, tiere che a scorin a riui lat e mîl. 10 La tiere che tu jentris par paronâle no je compagne de tiere dal Egjit, d’indulà che o sês saltâts fûr, là che dopo di vê semenât tocjave sborfâ cul pît come che si sborfe un ort. 11 La tiere che o lais a cjapâ paronance e je une tiere di monts e di valadis imbombadis cu la ploe dal cîl. 12 Cheste tiere le ten cont il Signôr to Diu e i vôi dal Signôr to Diu a son simpri parsore di jê, di cuant che al scomence l’an fintremai che al finìs. 13 Siguramentri, se o ubidîs pardabon ai miei ordins che us doi vuê, volint ben al Signôr nestri Diu e servintlu cun dut il vuestri cûr e cun dute la vuestre anime, 14 i darai a la vuestre tiere la ploe cuant che al covente, ploe de sierade e ploe de vierte, e tu podarâs racuei il to forment, il to vin gnûf e il vueli; 15 i darai al to besteam jerbe te campagne e tu mangjarâs fin che tu ’nt varâs vonde. 16 Vuardaitsi di no lassâ tradî il vuestri cûr: o laressis fûr di strade, si butaressis cun altris dius e si ingenoglaressis denant di lôr; 17 alore il Signôr si inrabiarès pardabon cun vualtris, al inclostrarès i cîi, no colarès plui ploe, la tiere no butarès plui nuie e in curt o spariressis di cheste tiere furtunade che il Signôr us dà.
Conclusion: la sielte
18 Chestis peraulis che us dîs, metêtlis tal vuestri cûr e te vuestre anime, tacaitlis te vuestre man come un segnâl, tal vuestri cerneli come une bende. 19 Insegnaitlis ai vuestris fîs e tornaitlis a ripeti, tant se o sês sentâts in cjase, che cjaminant pe strade, pognets o ben in pîts. 20 Tu lis scrivarâs sui antîi de tô cjase e su lis puartis, 21 se tu vuelis vê un grum di dîs, vualtris e i vuestris fîs, su la tiere che il Signôr al à zurât di dâure ai vuestris vons, fintremai che i cîi a restaran parsore de tiere.
22 Parcè che se veramentri o tignîs a ments e o metês in pratiche ducj chescj comants che us ordeni, amant il Signôr vuestri Diu, cjaminant pai siei trois e stant cun lui, 23 il Signôr al spodestissarà a vuestri vantaç dutis chestis gjernaziis e o displantarês popui plui grancj e plui fuarts di vualtris. 24 Dut ce ch’e pescjarà la plante dai vuestris pîts al sarà vuestri; dal desert, dal Liban, dal flum, il flum Eufrât, la vuestre tiere si slargjarà fint al mâr Ocidentâl. 25 Nissun nol rivarà a tignîus teste; il Signôr vuestri Diu al fasarà in mût che a vedin pôre e spavent di vualtris sun dute la face de tiere che o balinarês, come che us à dit.
26 Cjale mo: jo us doi vuê benedizion e maludizion. 27 Benedizion se o ubidîs ai comants dal Signôr vuestri Diu che us doi vuê; 28 maludizion se o disubidîs ai comants dal Signôr vuestri Diu, se si slontanais de strade che us ordeni vuê, butantsi cun altris dius che no ju vês nancje cognossûts.
29 Cuant che il Signôr to Diu ti varà menât te tiere che tu stâs par jentrâ a cjapâ paronance, tu metarâs la benedizion su la mont Garizim e la maludizion su la mont Ebal. 30 Chestis monts, si sa, a son di là dal Gjordan, su la strade dal amont, te tiere dai cananeus che a son te Arabe, ripet di Galgale, dongje dal rôl di More. 31 O stais par passâ il Gjordan par lâ a cjapâ paronance de tiere che il Signôr vuestri Diu us dà. O sarês parons, o restarês li 32 e o tignarês a ments e o metarês in pratiche dutis lis leçs e usancis che vuê o met denant di vualtris.
Notis:
- 11,10 - Salacor al intint une ruede che si movevile cul pît.


text:
A jerin regulis no scritis, che a jerin cence struments certificâts pai controi e che no podevin garantî prin i risultâts, ma ur permetevin ai "zovins di buteghe" di imparâ la cualitât plui impuartante: la braùre di jessi i autôrs di un lavôr preseât.
Cuant che o vin començât a studiâ il Sisteme Cualitât o Cualitât Totâl no podevin fâ di mancul di viodi che al jere simil al principi di "fâ a buine regule" che i nestris Paris nus àn lassât e duncje o vin fat bon il concet di "fâ simpri tal miôr mût" cul obietîf di fâ simpri inmò miôr. Si sa che si rive a une regolaritât dai risultâts dome cun proceduris, controi, misurazions e normis, ven a stai regulis, scritis. Si sa ancje che par garantî il client si à di fâ normis che a sedin acetadis.
VISION - Packaging cal trasmet ogni detai dal prodot contignût, cuntune sodisfazion plene ancje sensoriâl, dal Client finâl. Noaltris dal Scatolificio Udinese o sin sigûrs che “Jessi une Aziende” al vueli dî lavorâ cun trasparence e cun etiche tant dentri de aziende che tai confronts di dutis lis componentis difûr, cun rispiet pal ambient e ricercje continue dal miorament dutun cui nestris Partners furnidôrs.
MISSION - Il nestri obietîf al è cjatâ simpri la soluzion juste ai dibisugns dal Client, savint ben che dome la passion pal nestri lavôr e la cognossince nus fasin sorpassâ simpri i risultâts che o sin za rivâts. Passion, entusiasim, adatabilitât, rispiet vicendevul, fiducie e sodisfazion a son i ingredients di fonde di ogni zornade di lavôr dal nestri grup.


text:
Premi Friûl 2013, lis semifinâls
Screade la edizion 2013 dal Premi Friûl, il concors musicâl che al à chê di premiâ la miôr gnove propueste de musiche furlane.
Inmaneât di Radio Onde Furlane e Arlef, chest an il premi al è deventât torzeon cun 4 seminâls ator pal Friûl.
O ai vût il plasê e l'onôr di fâ part de jurie de seminâl di Cjasarse li dai zardins di palaç Brinis, dulà che o ai podût gjoldi une biele serade di musiche: ve chi cualchi foto.
La jurie, propit pal biel nivel des esibizions e à volût segnalâ sedi la frescjece dai Residui di Chernobyl e la rinassite dai Mig 29 Over Disneyland e di premiâ mandantle drete in finâl la Terenzio Blues Band di Treli: la Cjargne si conferme farie impuartante pal panorame musicâl di dut il Friûl.
La serade, presentade cun snait e simpatie di Isabelle Grattoni e Enrico Vueli di Clap, un dai Cjastrons, si è sierade cu la esibizion dal grup ospit dai Pantan, une conferme!
E usgnot il premi Friûl al va indevant cu la seconde seminâl di Muçane. La prossime che e ven, a Cormons e Comelians: ve ca dut il program.


text:
In cheste sezion si cjate un catalic esaustîf di materiâi didatics fats pe scuele furlane di ducj i ordins e grâts
Lei ancjemò
La ativitât di documentazion che al fâs il Docuscuele e à il fin di poiâ la politiche di tutele de lenghe furlane prudelade de Regjon autonome Friûl Vignesie Julie, di judâ la programazion e la progjetazion di intervents e di servizis a pro de scuele furlane, di contribuî ae formazion dai insegnants e ae informazion des fameis e dai students di ogni ordin e grât di istruzion midiant la difusion di buinis pratichis, la cognossince e la analisi di contignûts e aspiets dal insegnament de lenghe e de culture furlanis.
Cheste ativitât e je pai insegnants, pai students e pes lôr fameis.
La racuelte di documents dal Centri e je specializade su lis tematichis de didatiche de lenghe e de culture furlanis.
La documentazion presinte, relative a progjets e intervents a pro dal insegnament de lenghe furlane, e cuvierç cjamps diferents: bibliografics, leteraris, storics, gjeografics, antropologjics, culturâls, sientifics, filmografics…
Diferentis a son ancje lis tipologjiis di documentazion tratadis: libris in gjenerâl, libris cun ilustrazions, periodics, articui, leterature grise, film in VHS e DVD, cd-rom, presentazions in power point e progjets su supuarts diferents.
La documentazion dade dongje e catalogade e je a disposizion dal public pe consultazion midiant i servizis de Biblioteche de Societât Filologjiche Furlane
.
La Biblioteche de SFF e je vierte al public
di lunis a vinars des 9,00 aes 12,30 e des 14,30 aes 18,00
Tel. 0432.501598 (int.2)
biblioteca@filologicafriulana.it


text:
Gnûf testament
Il Gnûf Testament al è la racuelte dai 27 libris canonics che a formin la seconde part da la Bibie cristiane e che a forin scrits in seguit a la vite e al predicazion di Jesù di Nazareth. I libris dal Gnûf Testament a son scrits in grec cun plusôrs semitisims.
Contignût[cambie | modifiche il codiç]
I cuatri Vanzelis (che la tradizion e clame: seont Matieu, Marc, Luche e Zuan) e ripuartin la vite e i dets di Jesù di Nazareth, contâs cuntun particolar stîl leterari, seont ponts di viste in part difarents.
Il stes autôr dal vanzeli seont Luche al á scrit ancje i Ats dai Apuestui, dulâ che al conte la storie da lis primis comunitâts cristianis sot la guide di Jacum e Pauli. Pal lor stil e contignûts, il vanzeli seont Luche e i Ats dai Apuestui a formin scuasit une opare uniche, dividude in dos parts.
Canul[cambie | modifiche il codiç]
La formazion dal canul dal Gnûf Testament e fò puitost complicade. Al è stât adotât da la Glesie a la fin dal IV secul seont cheste liste:
- i cuatri Vanzelis:
- Vanzeli di Mateu (Mt)
- Vanzeli di Marc (Mc)
- Vanzeli di Luche (Lc)
- Vanzeli di Zuan (Gv)
- i Ats dai Apuestui (At)
- lis letaris di San Pauli:
- Letare ai Romans (Rm)
- Prime letare ai Corints (1Cor)
- Seconde letare ai Corints (2Cor)
- Letare ai Galazians (Gal)
- Letare ai Efesins (Ef)
- Letare ai Filipês (Fil)
- Letare ai Colossês (Col)
- Prime letare ai Tessalonicês (1Ts)
- Seconde letare ai Tessalonicês (2Ts)
- Prime letare a Timoteu (1Tm)
- Seconde letare a Timoteu (2Tm)
- Letare a Tito (Tt)
- Letare a Filemone (Fm)
- la Letare ai Ebreos (Eb)
- lis Letaris Catolichis:
- Letare di Jacum (Gc)
- Prime letare di Pieri (1Pt)
- Seconde letare di Pieri (2Pt)
- Prime letare di Zuan (1Gv)
- Seconde letare di Zuan (2Gv)
- Tiarce letare di Zuan (3Gv)
- Letare di Jude (Gd)
- l'Apocalis (Ap)
Leams[cambie | modifiche il codiç]
- (furlan) Il test de Biblie


text:
SAV‘RS E PRODOTS CARATERISTICS
La Cjargne par ducj i guscj
Ricetis golosis di provâ sui fornei di cjase par tornâ a cjatâ i savôrs speciâi de Cjargne.
TOCJ IN BRAIDE
Ingredients (par 4 personis)
2 dl di aghe, 200 gr di farine di sorc, 300 gr tra formadi di malghe fresc e scuete frescje, 1 dl di lat, 100 gr di spongje
Preparazion dal plat
Pe polente, fâ bulî la aghe cuntun pôc di sâl intune cjalderie. Strucjâ a ploie la farine messedant cun vigôr cul sbatidôr par che no si formin grops; cuei par almancul 30 minûts. In bande, fondi a bagnomarie i formadis cul lat e sbati dut fin che si rive a vê une creme fluide. In fin rustî biel planc la spongje e la farine di sorc fin che a deventin colôr nole. Meti la polente mulisite tal mieç dal plat e spandi parsore la creme di formadi e la spongje rustide.
TRUTE FUMADE CUN GJELÂT DI COÇUTS
Ingredients (par 4 personis)
8 fetinis di trute fumade, riduzion di asêt balsamic, ¼ lt di sbrume, 1 coçut, 100 gr di farine “00”, vueli di ulive ce che al covente, sâl e pevar ce che al covente, 80 gr di spongje, 100 gr di mascarpon
Preparazion dal plat
Gratâ e cuei il coçut cul vueli di ulive. Fâ boli la sbrume cul mascarpon e zontâi il coçut gratât. In bande, disfâ la spongje e metii dongje la farine. Sbati dut insieme il coçuts, la sbrume e il mascarpon e dopo strucjâ dut te spongje e te farine. Fâ cuei fin che al devente avonde penç. Meti il dut intune scudiele e lassâ che si disfredi intal frigorifar. Meti lis fetinis di trute tal mieç dai plats e zontâi il gjelât di coçuts. Decorâ cun riduzion di asêt balsamic.
CJARSONS
Ingredients (par 4 personis)
Pe paste: 300 gr di farine “00”, une prese di sâl, 2 dl di aghe; pal riplen: 150 gr di luianie fumade, 1 cartufule bulide sfracaiade, mente taçade fine fine ce che al baste; pal didentri: 100 gr di spongje, 70 gr di farine di sorc.
Preparazion dal plat
Preparâ la paste e lâ indenant come par fâ i rafioi, metile jù fine fine e taiâ discs di 5 cm di diametri. Pal riplen passâ la luianie fumade in padiele cuntune cocule di spongje e zontâ la cartufule bulide sfracaiade; taçâ il dut cetant fin e zontâ la mente taçade. Jemplâ i discs che a son stâts taiâts prime e sierâju a miezelune. Cueiju in cetante aghe salade par almancul 8 minûts. Servîju cuntune prese di mente taçade e cuinçâju cuntun tocj fat cu la spongje e la farine di sorc.


text:
Internet
Internet (pr. Ìn-ter-net, dal latin inter, fra, e l'inglês net, rêt), in curt ancje Net al è un sisteme mondiâl viert a ducj di rêts conetudis di ordenadôrs che a comunichin tra di lôr par mieç dal standard Internet Protocol (IP). E je componude di tantis rêts comerciâls, academichis, domestichis e governativis plui piçulis. Internet al traspuarte diviersis informazions e servizis, come la pueste eletroniche, lis chats, lis pagjinis web e altris documents dal World Wide Web.
Al contrari dal pensîr comun, Internet e il World Wide Web no son sinonims: se Internet e je une colezion di rêts inter conetudis, leadis di fîi in ram, fibris otichis, e vie indevant, il Web e je une colezion di documents inter conetûts, colegâts di leams ipertestuâi e URLs.
La storie[cambie | modifiche il codiç]
Internet al è nassût intai agns Sessante pes esigjencis militârs dai Stâts Unîts: si jere tal plen de Vuere frede e si veve bisugne di une rêt che no fos centrâl, ma cun plui ponts di acès e che podès lâ indevant ancje se un dai siei elements al fos stât eliminât. Cheste prime rêt e cjapave il non di ARPANET e funzionave dome jentri dai Stâts Unîts; ae fin dai agns Setante si slargjà ancje a cualchi paîs european, e tal 1980, cu la definizion dal Transmission Control Protocol (TCP) e dal Internet Protocol (IP), lis basis ancjemò vuê de rêt, si fevele di Internet. Il World Wide Web, ch'al rapresente ce ch'o doprin principalmentri vuê in Internet, al nas uficialmentri tal 1992, cuant che il ricercjadôr dal CERN Tim Berners-Lee al definì il protocol HTTP (HyperText Transfer Protocol). Subit daspò di cheste date e vignì fûr il prin sgarfadôr (browser), Mosaic .
Principâi servizis disponibîi su Internet[cambie | modifiche il codiç]
- World Wide Web
- TCP/IP
- FTP (o ben File transfer Protocol)
- Gopher
- Pueste eletroniche (o Email)
- Liste di distribuzion
- Newsgroup
- Telnet
- Webcast
- File sharing (Condivision di file)


text:
Sportel pe lenghe furlane
Il Sportel pe Lenghe Furlane de Universitât dal Friûl, inviât in gracie dai finanziaments de Leç 482/1999, pe tutele des minorancis linguistichis storichis, al à chê di doprâ la lenghe furlane inte comunicazion dal Ateneu e di promovi la lenghe e la culture furlane in dutis lis sôs espressions vivis e vivarosis.
In plui dal servizi indreçât al public, il sportel al ufrìs la sô consulence pe traduzion di tescj in lenghe furlane ancje a ents publics e associazions.
Cun di plui, ancje midiant dal sît internet, comunicazions sui social e sui media, si intint ancje di:
- fâ cognossi, doprant la lenghe furlane, contignûts di informazion e di comunicazion dal Ateneu,
- promovi lis ativitâts didatichis, di ricercje e di divulgazion in cont de lenghe e de culture dal Friûl che a vegnin inmaneadis di bande dal CIRF,
- promovi la lenghe furlane tant che imprest di comunicazion e di creativitât moderni e normâl, segnalant ancje contignûts che si cjatin in rêt, fûr des pagjinis e dai sîts dal Ateneu,
- fâ cognossi lis tematichis leadis ae tutele des minorancis, ae promozion de diversitât linguistiche e culturâl e ae promozion de lenghe e de culture dal Friûl.
Il sportel pe lenghe furlane si cjatilu tai uficis dal CIRF, in Palaç Antonini (vie Tarcisio Petracco 6, Udin).
Par informazions si pues clamâ il numar 0432 556486 o pûr mandâ un messaç di pueste eletroniche a sportel.furlan(at)uniud.it.


text:
Seneche
Luci Aneu Seneche (par latin Lucius Annaeus Seneca; Cordove, atôr dal 4 p.d.C. - Rome, 65 d.d.C.) fo un filosof e poete roman.
BiografieModifiche
Fin al esiliModifiche
Nassût atôr dal 4 p.d.C. dal innomenât retor Seneche, al lè a vivi ancjemò di frut a Rome, là che al studià te scuele dai Sestii, che e veve un implant stoic inflessibil e rigorôs, insegnant a fâ ducj i dì esamps di cussience e rinunciis, a no mangjâ cjâr e a praticâ une vite assetiche (al ve come mestris Papiri Fabian e Atal, doi stoics, Demetri, un cinic, e Sozion). Chê vite severe, se i contribuì a stampâ la morâl e il spirt, i lambicave la salût e Seneche par ripiâsi pensà ben di lâ a respirâ l'aiar san dal Egjit, là che sô agne jere maridade cul governadôr, che al jere de bande di Seian, il prefet dal pretori, ma dopo che chest fo fat fûr di Tiberi la ruede scomençà a zirâ e i trê, barbe, agne e nevôt, cjaparin sù çus e vergons e si imbarcjarin par tornâ in Italie. Cundiplui naufragarin e il barbe lassà la piel. Di gnûf a Rome, Seneche tacà a scrivi libris di filosofie e si butà su la oratorie, rivant a fâsi un non, simpri judât dal parintât, e a insedâsi ben tai circui de cort imperiâl; a no jessi cuntent jere propit chel plui periculôs, parcè che, al somee che tal 39 Caligule, invidiôs de sô abilitât te elocuence, decidè di condanâlu a muart e al voltà vele dome cuant che une amante i marcà che tant al jere picagnât e za cul pît te buse e al sarès colât dentri di bessôl in curt. Cussì al scjampà e Caligule murì prin lui, ma no i passà slisse cuant che Claudi, il gnûf imperadôr, lu incolpà di adulteri cu la biele Julie Livile; sigûr al jere dut plantât par un dai mil maneçs de cort dal timp e forsit a machinâ dut chel imbroi jere stade Messaline, la dissolude e machiaveliche femine di Claudi, che scrupui no e veve e e invidiosave la biele Julie. Seneche fo condanât e confinât in Corsiche (al jere il 41).
Di gnûf a RomeModifiche
Claudi, copade Messaline, si jere compagnât a Agripine minôr, che e brigave par fâ deventâ so fi Domizi, vadì Neron, sucessôr dal imperadôr e e faseve di dut par fâ viodi a ducj che al jere il candidât plui bulo e par vuadagnâsi i patrizis; tal 49 j saltà sù ancje la pensade di fâ tornâ indaûr Seneche, che al veve un grum di amiradôrs che 'nd' voleve clamâ la simpatie, e di sielzilu come institutôr pal fi, par mostrâ che i dave une educazion cun ducj i flocs. Seneche, che nol fidave la ore di lâ vie di chê isule salvadie, cjapà la bale al sbalç e lassà la Corsiche. Cuant che Claudi lè sot il bâr e Neron sot dal diademe, Seneche pensà ben di profitâ par vuidâ il gnûf imperadôr, che al jere ancjemò zovin, a guviernâ seont i principis de sô filosofie e tai prins agns al rivà ancje a fâlu, tant che i storics antîcs fevelin di chel slambri dal principât di Neron in maniere unevore positive. Neron però, ancje pe influence de mari e dal triston ambient de cort, jere butât aes tramis e ae violence e, di man in man che al vignive plui indipendent, al mudà ben politiche; no si sa ben ce rodul vès Seneche tai tîrs plui torgui dal imperadôr, come cuant che al copà la mari. Sta di fat che tal 62, stomeât de maniere che a lavin lis robis, dopo che al jere ancje muart, forsit velenât, il prefet dal pretori Afrani Bur, che al jere chel che le pensave come lui e i dave une man, ind' veve fin vonde e si tirà vie de torbide vite de cort; Neron, che si profitave dal rapuart e voleve lâ indenant, nol agradì.
La muartModifiche
Ve la muart seont Tacit. Tal 65 l'imperadôr burì fûr i complotants de conzure dai Pisons, che cualchidun di lôr voleve rimplaçâlu cun Seneche, e al ordenà di fâ fûr il vecjo mestri. Cuant che a rivarin a cjapâlu, al jere a cene intune vile in campagne cu la femine e doi amìs; stant che a jerin ducj avilîts par chel che a stave par sucedi, i amìs, che vaint a fasevin viodi che si jerin desmenteâts dai principis dal domini di sè che ur veve insegnât, ju costumà ben e la femine le consolà, racomandantj di umiliâ la dulìe cu la virtût. Chê però e diseve che e veve miôr murî cun lui, alore si faserin taiâ lis venis dal braç ducj e doi; Seneche jere mastin e no dave sclops, sichè si fasè taronzâ ancje lis polpetis e lis gjambis, ma nuie. Mandade vie la femine, par no faj viodi chel orôr, al tacà a indetâ robis e po al domandà a un amì un tic di ciute par distrigâle, che aromai e jere ancje ore, ma nol combinà nuie nancje cussì. A provarin a spesseâ l'afâr metintlu tune vascje plene di aghe cjalde, che lui al scomençà a butâ a chei che i jerin atôr, disint che al voleve libâ a Jupitar liberadôr; po lu puartarin intun bagn, là che, a fuarce di dai, al fo finalmentri copât dai vapôrs sbrovents. Intant la femine jere stade salvade, par ordin di Neron. Il cadavar fo brusât cence ceremoniis ni funerâi, come al veve disponût lui.
La filosofieModifiche
La filosofie di Seneche je une vore condizionade dal ambient turgul e tormentât che al viodeve te cort: al è une vore interessât aes cuestions morâls e ae interioritât; si capìs che la morâl le cjape di une bande plui privade di Ciceron, che al resonave di omp impegnât te vite politiche. Al jere un stoic, tal sens che i principis che al tignive fers pes sôs valutazions morâls ju cjapave soredut dal pinsîr di chê dotrine, ma no si fasè problemis a parâ dentri ancje di altris corints, par esempli di chê epicuree, soredut cuant che in fin dai fats a disevin l'istès e lis diferencis no jerin tes conclusions ma tai ponts di partence; dal stoicisim al cjapave il convinciment che il savint al reste salt te sô morâl e te cuietece no cate i fats contingjents che i tocjin, come une crete masse alte par jessi pocade des frecis. Al cjalave il mâl plui come dolôr che come erôr e duncje al veve miôr judâ chei che a falin che no cridâur e condanâju; sigûr di chest, no i interesave nuie che nol coventàs a miorâ i omps o a gjavâur dolôrs e fastidis e no si imbragave in cuestions masse teorichis.
Lis oparisModifiche
Lis scrits di filosofieModifiche
Di bon Roman dal timp di Neron, Seneche parave dentri aes prosis un grum di efiets, metint sù, seont il stîl asian, une lenghe dute fruçonade e svariade, cence i periodis luncs, verbôs, articulâts e armoniôs di Ciceron; al vignive fûr un stîl unevore dramatic, che ti cjape dentri il resonament. Lis frasis, che a son curtis e incisivis, e ancjemò di plui cuant che a àn di puartâ insomp un discors, no a son leadis, come tantis butadis.
Al scrivè dîs dialics, ma dialics par mût di dî, parcè che al fevele dome lui:
- Consolatio ad Marciam (Legrecûr par Marcie), che j jere muart un fi e j vevin copât il pari, il storic republican Cremuzi Cort; ind' profite par conseâ a l'imperadôr Caligule a rispietâ la libertât;
- De ira (Su la rabie), là che al dîs che no bisugne sputâ balins e che si à di savêsi contignî, soredut cuant che si guviarne; cussì al veve fat il brâf August, invezit Caligule, che al jere juste muart, par nuie;
- Consolatio ad Helviam matrem (Consolazion pe mari Elvie), che si disperave pal esili in Corsiche dal fi;
- Consolatio ad Polybium (Consolazion par Polibi), un libert di Claudi che i ere muart un fradi; Seneche forsit lu voleve blandî par otignî il permes di tornâ a Rome dal esili, ma Seneche veve tant in asse chel imperadôr, che al sbeleà tal Ludus de morte Claudii, che al somee stran che le vedi scrite lui o che le vedi fate in maniere serie;
- De brevitate vitae (Su la brevitât de vite): i omps butin vie il timp in monadis e in robis che in realtât no a coventin a nuie;
- De vita beata (Su la vite beade): par vivi beâts bisugne lâ daûr de virtût e no dai plasês, vadì che si à di cirî la cuntentece dentri di se e no tes robis che a vegnin di fûr; se un al è passût, come lui, va ben, ma al à di doprâ ben i bens che al à;
- De otio (Su la contemplazion): il savint pò ancje lassâ la vite ative par chê contemplative;
- De tranquillitate animi (Su la cuietece dal spirt): conseis par jessi serens. La vite politiche no zove, ma e je un dovê;
- De providentia (Su la providence): chei che nus somein mâls son dome ocasions par sfrancjâ la morâl; se po propit no si rive a sapuartâlis, baste copâsi;
- De constantia sapientis (Su la imperturbabilitât dal savint): la virtût proteç il savint, che i câs de vite no a rivin a disturbâ.
Di filosofie al scrivè ancje:
- De clementia (Su la clemence): cui che al guvierne, vadì Neron, à di jessi clement;
- De beneficiis (Sui benefizis), sul leam fra cui che al dà e cui che al cjape un benefizi. Al critiche Neron, che lu veve slontanât, confrontantlu cul bon August;
- Naturales quaestiones (Cuestions di nature);
- Epistulae ad Lucilium (Epistulis a Lucili), su cemût provâ a otignî la libertât interiôr;
- altris oparis che a son ladis pierdudis.
Lis tragediisModifiche
Lis tragediis di Seneche, inspiradis al trist ambient de cort, son oridis, scûrs, turgui e truculents. Lis frasis, come te prose son curtis e unevore incisivis, judin a meti sù chê admosfere e la staticitât de azion zove ae ricercje de psicologjie dai personaçs; il fin jere di solecitâ i omps ae virtût fasint viodi ce bestiis che a podevin deventâ. No si metevin in sene, ma si scoltavin in leturis coletivis.
Il Ludus de morte ClaudiiModifiche
Daspò la muart dal imperadôr Claudi, che lu veve confinât in Corsiche, Seneche al è dut cuntent e i torne pan par fuiace cun chest librut, là che lu sbelee par ben.
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
- Tacit, Gli annali, Vignesie, Giunti, 1582
Leams esternisModifiche
- Seneca, L. Anneo, treccani.it


text:
Länder austriacs
L'Austrie e je une republiche federâl dividude in nûf stâts federâts.
A nivel uficiâl - daûr dal art. 2 par. 2 de Leç di constituzion federâl austriache (tod. Bundes-Verfassungsgesetz o B-VG) - un Land (plurâl Länder) al è tal ambit de Seconde republiche d'Austrie un stât component e une unitât aministrative. Considerât che Land al pues volê dî sei stât sei tiere, teritori o campagne, al esist ancje il tiermin plui precîs Bundesland (plurâl Bundesländer). Par furlan al podarès valê par ducj e doi i tiermins la traduzion di "stât federât".
I 9 stâts federâts che a componin l'Austrie a son dividûts in 84 distrets (Bezirk, plurâl Bezirke) e 15 citâts a statût autonom (Statutarstadt, plurâl Statutarstädte). I 84 distrets a son dividûts in 2.381 comuns (Gemeinde, plurâl Gemeinden).
Podês dai stâts[cambie | modifiche il codiç]
La Constituzion federâl austriache e acuarde ai stâts federâts un propri Parlament locâl (tod. Landtag) legislatîf che, tai limits dâts a intindi de Costituzion, al è un argagn legjiferant indipendent.
I guviers dai stâts federâts a son di une bande i esecutîfs indipendents dai sengui stâts federâts e di chê altre part de aministrazion federâl mediate (tod. mittelbare Bundesverwaltung).
Storie[cambie | modifiche il codiç]
I confins e i simbui dai stâts federâts austriacs a si orientin plui che altri intor a chei dai stâts de tarde Etât di Mieç; Viene e fo invezit costituide come stât federât indipendent dome tal 1920 (cu la nassite de Prime republiche).
Stâts federâts austriacs[cambie | modifiche il codiç]
Notis[cambie | modifiche il codiç]
¹ Dâts te colone "Popolazion" in Statistik Austria, Statistisches Jahrbuch 2005, pagjine 40 - ven a stâi capitul 02 (Bevölkerung), paragraf 2.02 (Bevölkerung 1527 bis 2003 nach Bundesländern), agn 2003; risultive: http://www.statistik.at/jahrbuch_2005/pdf/k02.pdf.
² Dâts te colone "Superficie in km²" in Statistik Austria, Statistisches Jahrbuch 2005, pagjine 37 - ven a stâi capitul 01 (Geographische und meteorologische Übersichten, administrative Einteilungen), paragraf 1.13 (Fläche und Benützungsarten, Stand 1. Jänner 2004); risultive: http://www.statistik.at/jahrbuch_2005/pdf/k01.pdf.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jacum
Cjapitul 5
La ricjece e je inmorâl e cence tignince
5 1 Sù mo, cumò, vualtris siôrs craçait e berlait pes disgraciis ch’a stan par plombâus! 2 Lis vuestris ricjecis si son fraidessudis, 3 i vuestris vistîts ju àn roseâts lis tarmis, il vuestri aur e il vuestri arint a son consumâts dal rusin, e il lôr rusin al fasarà di testemoni cuintri di vualtris e al glotarà lis vuestris cjars come un fûc. O vês ingrumâts tesaurs pai ultins dîs! 4 Ve che la pae che ur vês robade ai lavorents ch’a àn seselât tai vuestris cjamps e berle, e i berlis dai seseladôrs a son rivâts fin tes orelis dal Signôr des schiriis. 5 O vês salacât in chest mont e si sês passûts di vois, si sês sglonfâts pe dì dal fruç. 6 O vês condanât e copât il just e lui nol pò fâ cuintri.
Vite cristiane pratiche in prospetive escatologjiche
7 Alore tignît dûr, fradis miei, fintremai ch’al torne il Signôr. Cjalait il contadin: al spiete cun pazience ce che di bon e bute la tiere fin che nol à vudis lis plois de sierade e lis plois de vierte. 8 Ancje vualtris tignît dûr; stait salts tai vuestris cûrs, parcè che la vignude dal Signôr e je dongje. 9 No stait a lagnâsi, fradis, un di chel altri, par no jessi judicâts. Ve che il judiç al è su la puarte. 10 Tal sopuartâ e tal tignî dûr, fradis, cjapait esempli dai profetis, ch’a fevelin tal non dal Signôr. 11 Nô ur disìn furtunâts a chei ch’a àn sopuartât cence molâ. O vês sintût a vê indiment de pazience di Jop e o savês l’esit che il Signôr i à riservât tal ultin, parcè che il Signôr al è splendit tal perdonâ e tal lassâ cori.
12 Soredut, fradis miei, no stait a zurâ ni pal cîl ni pe tiere ni par nissune altre robe; ma il vuestri “sì” ch’al sedi sì e il vuestri “no” no, par no finîle condanâts.
13 Chel di vualtris ch’al patìs, ch’al prei; chel ch’al gjolt, ch’al dedi sù un salm. 14 Chel ch’al è malât, ch’al clami i predis de glesie, ch’a prein sore di lui, dopo di vêlu onzût cul vueli tal non dal Signôr. 15 E la preiere fate cun fede e salvarà il malât: il Signôr lu tornarà a jevâ sù e, s’al à pecjâts, i saran perdonâts. 16 Confessaitsi partant i vuestris pecjâts un cul altri e preait un par chel altri, par vuarî. La preiere dal just, fate di cûr, e pò trop. 17 Elie al jere un om compagn di nô; al preà di cûr che nol plovès e nol plovè su la tiere par trê agns e sîs mês. 18 Podopo al tornà a preâ e il cîl al molà jù la ploe e la tiere e butà la sô robe. 19 Fradis miei, se un di vualtris si slontane de veretât e un altri lu torne a tirâ dongje, 20 ch’al tegni a ments: chel ch’al torne a tirâ dongje un pecjadôr de sô strade sbalgjade, al salvarà la sô anime e al taponarà un disordin di pecjâts.
Notis:
- 5,3 - Lis disgraciis a plombaran parsore dai siôrs in chê volte dal judizi, ancje se, tal contest, o sin za “te ultime ete”.
- 5,6 - Nol è facil fâ i prepotents cun biele maniere.
- 5,8 - Il cristian al ten dûr parcè che al sa che il Signôr al torne e in curt ancje. Chê che pal contadin e je dome sperance, pal cristian e je sigurece.
- 5,11 - Sal 103,8.
- 5,14 - La glesie e à cjatât in cheste usance di ongi il malât e di preâ parsore di lui e par lui un rimpin pal sacrament dal vueli sant, che il Concei di Trent lu à sigurât cun tant di cjanul.
- 5,16 - Confessâ i siei pecjâts, vadì contâ lis nestris miseriis e ameti di jessi pecjadôrs, e je une forme di umiltât che Diu le à di sigûr a grât. No si trate però di un mût precîs di confessâsi, usance la nestre confession.
- 5,17 - Elie lu tiravin fûr a ogni pît alçât tant i gjudeus che i cristians. Un grant om, duncje, sant e popolâr tal stes timp.
- 5,20 - La corezion fra fradis, fate come cu va, e je un at di amôr grant e nus sigure la remission dai nestris pecjâts.


text:
IL CJASÂL DAI ANIMÂI
€ 12,00
99 disponibili
BREVE DESCRIZIONE
Traduzion di un dai tescj plui famôs de leterature mondial, Animal Farm, come is antighis flabis di Esôf o di Fedri al fevele di animâi par fevelâ de umanitât; al è un romanç-spieli dal nestri timp, bon par capî lis deviazions ideologjichis dal Nûfcent e tant che denuncie da la violence des ditaturis.
Traduttore: Luca De Clara
Descrizione
Traduzion di un dai tescj plui famôs de leterature mondial, Animal Farm, come is antighis flabis di Esôf o di Fedri al fevele di animâi par fevelâ de umanitât; al è un romanç-spieli dal nestri timp, bon par capî lis deviazions ideologjichis dal Nûfcent e tant che denuncie da la violence des ditaturis. Cuntun lengaç par nuie artificiâl Orwell al scandaie i mecanisims che a son la fonde de costruzion di un sisteme li che il passaç rivoluzionari al pues jessi nome un pretest par tornâ a ripeti il piês, no par miorâ o lâ indevant viers la liberazion dal om. I animâi dal scritôr inglês a son i struments di une parabule che e fevele di caratars e valôrs universâi, e che nus permet di resonâ ancje sui timps di vuê.
Traduzione di uno dei testi più famosi della letteratura mondiale, Animal farm, come le antiche fiabe di Esopo e di Fedro parla di animali per parlare di umanità; è un romanzo-specchio del nostro tempo, utile per capire le deviazioni ideologiche del Novecento e come denuncia della violenza delle dittature. Con un linguaggio per nulla artificiale Orwell scandaglia i meccanismi che sono alla base della costruzione di un sistema dove il passaggio rivoluzionario può essere solo un pretesto per ritornare a ripetere il peggio, non per migliorare o andare avanti verso la liberazione dell’uomo. Gli animali dello scrittore inglese sono gli strumenti di una parabola che parla di caratteri e valori universali, e che ci permette di ragionare anche sui tempi attuali.
Recensioni
Ancora non ci sono recensioni.


text:
Varon
Marc Terenzi Varon Reatin (par latin Marcus Terentius Varro Reatinus; Rieti, 116 p.d.C. - Roma, 27 p.d.C.) fo un scritôr, poete, filolic, studiôs, storic, politic e gjenerâl antîc roman, un dai omps plui studiâts de sô ete.
Biografie[cambie | modifiche il codiç]
Nassût a Rieti tal 116 p.d.C., al fo rilêf di personaçs innomenâts, come Aç, Eli Stilon e, a Atene, il filosof stoic Antioc di Ascalone. Cuestôr tal 85 e po ancje tribun de plebe, fra l'84 e l'82 si parà in Grecie par scjampâ dal consolât di Mari e Cine. Al fo simpri un sostignidôr di Pompeu, ancje se nol preseà par nuie la sozie cun Juli Cesar, e i vuidà legions te vuere cuintri Sertori (76 - 72), in chê cuintri i pirats (67) e in chê cuintri Cesar (49 - 45); biel che al jere legât in Spagne, tal 49, viodint che la regjon jere aromai tes mans di Cesar e che nol jere cirot, al butà jù lis armis al nemì e po al rivà lì di Pompeu a Duraç, forsit par fâ di missete. Al dispiet de batude te vuere, al mantignì rapuarts cun Cesar, che tal 46 p.d.C. i dè di meti su la prime biblioteche publiche di Rome; po il proget lè in brût pe muart dal ditadôr. Stant che Marc Antoni lu veve in asse, Varon puartà la piel fûr di chei agns borascjôs in gracie de salvifiche intervenzion di August, che i gjavà la proscrizion che i veve mignestrât chel altri. I ultins agns de sô vite i avodà a scrivi, seguintant fin al 27, cuant che al murì.
Lis oparis[cambie | modifiche il codiç]
Varon scrivè libris a scjalârs: plui di sîscent, che a son lâts ducj pierdûts, gjavâts il De re rustica, sîs libris dal De lingua Latina e bocons dai altris scrits. La produzion di Varon je leade soredut a la erudizion e al so tacament ai valôrs de Rome tradizionâl, che j jere unevore afezionât e 'nd' al voleve difindi e stramandâ la culture e la storie Ve une liste dai genars e des oparis plui impuartantis:
- Oparis di storie, che chei plui innomenâts son i Antiquitatum libri (Libris di robis antighis).
- Oparis di storie leterarie, di filologjie e di lenghistiche, come il De lingua Latina (Su la lenghe latine), là che al pratiche la etimologjie cun plui fantasie che suces, e lis Imagines (inmagins), là che al met dongje di dissens di omps innomenâts (leterâts, ma ancje altris) par ognun un epigram esaltatîf e une biografiute.
- Oparis didascalichis, come i Disciplinarum libri (Libris des materiis), che a definirin la division e l'ordin des arts liberâls come che a vignivin studiadis te ete di mieç: si cjapà, cun cualchi modifiche, la sudivision dai libris di Varon, vadì gramatiche, dialetiche, retoriche, gjeometrie, aritmetiche, astronomie, medisine, musiche e architeture.
- Oparis artistichis, come i Logistorici, che a fevelin di morâl cjapant par ogni argument un personaç innomenât come esempli (i titui jerin robis come Cato de liberis educandis, Caton su la educazion dai fis, e no o savìn ben se al inspirà Ciceron pal Cato maior de senectute, Caton maiôr su la veglece, e pal Laelius de amicitia, Leli su la amistât, o se i cjapà lui la pensade), e lis Saturae Menippeae (Saturis menipeis), un estrôs prosimetri di cintcincante libris che al incense i valôrs dai timps passâts, chei de antighe e salde tradizion republicane, cuntun stîl che al torne indaûr a chel aromai lât in vieri des sataris di Eni, cence contâ la riforme di Lucili, che al veve dât al genar un implant ordenât; al contrari, Varon dopre un grum di viers diviers e ancje la prose e un misturot di registris diviers, metint adun peraulis inventadis di lui, antighis, tichignosis, aulichis e triviâls. Al scrivè ancje parodiis di tragediis.
Leams[cambie | modifiche il codiç]
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Varrone, Marco Terenzio, treccani.it


text:
Bon Nadâl
A mancjin pocjis oris a Nadâl. No vuei lassâmi tirâ dentri te retoriche e tes lusutis, che a àn sì di iluminâ cheste atmosfere, ma no inceâ di consumisim il cûr e il cjâf di ducj nô. Il gno regâl pai letôrs che ta chestis primis setemanis di ativitât mi àn regalât peraulis di stime e sugjeriments preziôs al è une vore sempliç, ma propit te sô semplicitât al sta dut il so valôr. Timp indaûr o ai cjatât chest scrit di pre Antoni che par cui chel al crôt si pues definîle une preiere, par me une des plui bielis. Par cui che invezit nol crôt, o speri che al gjoldi distès di chest so auguri che vuê o condivît cun voaltris (fracant chi o podês scoltâle de vôs di pre Antoni).
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare Tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline


text:
Nassûts di une idee di Ariele Cartocci, Fragment e son i framents di un puzzle che, lontan dal sei stât ricomponût, al lasse il cjamp a infinidis cumbinazions creativis: une gnove leture diamantade de tradizion musicâl irlandese, scozese e bretone; un mieç par esplorâ les conesions tra chist patrimoni culturâl siôr e les sonoritâts strissinantis de musiche dai nestris timps.
Formazion:
Ariele Cartocci – bouzouki irlandês, ghitare classiche e elettriche, bombarde, vôs;
Vittoria Nagni – violin;
Gabriele Ceccarelli – whistle, piano, tastieris;
Lorenzo Beverati – bas eletric;
Stefano Vestrini – batarie, percussioni;


text:
Speed Skating Half Marathon – Palmanova (UD)
…intune zornade avonde grise o sin cjatâts a Palme par cori cun i patins a rodelis la 13e Maratonine di Palme, ma o vin vût biel za une grande fortune a podê fâle stant che chest an gli organizadôrs si jerin dismenteâts di nô… cussì ae partence, tor lis 09H50, une trentine di patinadôrs a àn cjapât il vie… a jerin chei dal Comine di Pordenon, chei dal trop Roller Evolution di Udin e chei di Cividât…. a Cividât nol è ancjemò un trop di speed skating, magari cussì no, ma sperin di metîlu adunc biel prest, salacor si podarès clamâlu Speed Skating Cividale Association … jo o buti là la propueste, viodarin se cualchidun la cjape sù… mandi a ducj!!!
Look at… the photos: 13^ Maratonina di Palmanova 2015
… Palme
Profitant di une zornade bielissime cun il soreli e cence aiarin, cuasi un miracul tante aiar e jere stade intai dîs passâts, o vin podût cori la 11^ Mieze Maratone di Palme tant che la buere. Prime a jerin lâts vie i ciclons e daspò tor lis 09H49′ o sin partîts nô cun i patins a rodelis. Chei plui fuarts, alì de piçule rive sù fûr de puarte Cividât, nus vevin za passât ducj e no ur vin plui viodûts ma subite dopo o jerin nô cun un biel trenin. Pe strade cuant o vin cjatât Silvie Furlan nus à cjapât une grande emozion, tant che nus à vignût spontani di saludâle, viodintle cori cuintri de sô malatie e cun dut a chel rivant a fâ il percors, compagnade da un altri coridôr, in 5H. Un biel esempli di cemût l’amôr pe vite e pe libertât a vegnin prime di dut. Dilunc lis stradis a jerin cetancj puescj indulà fermâsi a bevi aghe o te cjalt o ancje cjapâ sù spics di limon o naranç, o vin ancje cjatât tante int che nus sburtave berlant “dai, dai!”, “bravi, bravi !”. Cuant che o sin rivâts in place Grande a Palme e jerin lis 10H52′, rivant a finîle cuntune medie orarie di 20 km/h, ma par chest o vin di ringraciâ soredut zio Cuneo che, miôr di un locomotôr, al à tirât dute la corse. Graciis barbe !
Po dopo, cjatantsi ducj intune in place Grande, o vin podût gjoldi dal soreli sentâts a bevi e a contâsi alc.
Mandi a ducj !
Look at… the movie: 11^ Mezza Maratona della Città di Palmanova (UD) 2013
😎


text:
GNOT (f.), night: dì e gnot, day and night; dut il dì e dute la gnot, all day and all night; di dì e di gnot, by day and by night; vie pe gnot, during the night; dute la mari gnot, all night long; passâ la gnot su la place, to pass the night in the square; passâ la gnot in vuaite, to pass the night on watch; campâsi pe gnot, to encamp for the night; fermâsi pe gnot, to halt oneself for the night; si fermà dute la gnot tal campament, he halted himself all night in the encampment; in chê stesse gnot, on that same night; la gnot e passà, the night passed by; in cheste gnot tant sante, on this very holy night; tal cûr de gnot, in the heart of the night; tal cidin de gnot, in the silence of the night; la gnot no finìs plui, the night is never-ending; gnots di tribulazion, nights of tribulation; zunâ par cuarante dîs e cuarante gnots, to fast for forty days and forty nights; Jone al restà te panze dal pes par trê dîs e trê gnots, Jonah remained in the belly of the fish for three days and three nights. || singular, la gnot; plural, lis gnots.
Tentât dal diaul
Tempted by the devil
Vanzeli seont Matieu 4,1-11
Gospel according to Matthew 4:1-11
Alore Jesù al fo menât dal Spirt intal desert par jessi tentât dal diaul. E, dopo di vê zunât par cuarante dîs e cuarante gnots, i vignì fan. I lè dongje il tentadôr e i disè: “Se tu sês Fi di Diu, dîs che chestis pieris a deventin pan”. Ma lui i rispuindè: “Al è scrit: L’om nol vivarà dome di pan, ma di ogni peraule che e ven fûr de bocje di Diu”. Alore il diaul lu menà cun sè te citât sante, lu poià su la spice dal templi e i disè: “Se tu sês Fi di Diu, butiti jù. Di fat al è scrit: Par te ur darà ordin ai siei agnui che ti tegnin sù cui lôr braçs, par che il to pît nol sbati in cualchi clap”. I rispuindè Jesù: “Al è ancje scrit: No sta tentâ il Signôr to Diu”. Di gnûf il diaul lu menà cun sè suntune mont une vore alte e i mostrà ducj i reams dal mont cun dut il lôr sflandôr. E i disè: “Dutis chestis robis tes darai a ti se, butantti in zenoglon, tu mi adorarâs”. Alore Jesù i disè: “Va vie di chi, satane! Al è scrit: Tu adorarâs il Signôr to Diu e tu ti inzenoglarâs dome denant di lui”. Alore il diaul lu lassà. E ve che i agnui i lerin dongje par servîlu.
Tunc Iesus ductus est in desertum a Spiritu, ut tentaretur a diabolo. Et cum ieiunasset quadraginta diebus, et quadraginta noctibus, postea esuriit. Et accedens tentator dixit ei: Si Filius Dei es, dic ut lapides isti panes fiant. Qui respondens dixit: Scriptum est: Non in solo pane vivit homo, sed in omni verbo, quod procedit de ore Dei. Tunc assumpsit eum diabolus in sanctam civitatem, et statuit eum super pinnaculum templi, et dixit ei: Si Filius Dei es, mitte te deorsum. Scriptum est enim: Quia angelis suis mandavit de te, et in manibus tollent te, ne forte offendas ad lapidem pedem tuum. Ait illi Iesus: Rursum scriptum est: Non tentabis Dominum Deum tuum. Iterum assumpsit eum diabolus in montem excelsum valde: et ostendit ei omnia regna mundi, et gloriam eorum, et dixit ei: Haec omnia tibi dabo, si cadens adoraveris me. Tunc dicit ei Iesus: Vade Satana: Scriptum est enim: Dominum Deum tuum adorabis, et illi soli servies. Tunc reliquit eum diabolus: et ecce angeli accesserunt, et ministrabant ei.


text:
Angjelin,dopo cene al spietave il fresc de sere; si sentave fûr de puarte par cjapâ sù la fisarmoniche, e al tacave cussì: Tintine tintone cui balial lassù, son predis son sioris, si tratin dal tu. Prin a scomenzarin i fruts dal paîs a presentâsi sul puarton e dopo, un pôc a la volte, il curtîl di Angjelin al deventave une piste par balâ. Cuant ch’al sunave insieme a lis notis si misturavin ancje i pensîrs di un om bessôl, che al veve aromai imparât a lavâsi lis cjamesis.
Tal curtîl dut al veve un so ordin e si podeve fa un zîr di staiare cence inçopedâsi. I plaseve viodi la int contente a cjantâ e balâ tal so curtîl, preparât cun cure par chel. Al scomenzave dopo Nadâl a sunâ tal cjalt dal fogolâr par vê libars i dêts di cori sù e jù cence falâ. Sêstu pront, i disevin chei, cuant ch’a lu viodevin. Us speti vulintîr al rispuindeve.
Il mandi di Anute lu spietave vignint fûr di messe. E dopo ognun pe sô strade cence tantis comediis, cussì i vevin insegnât a tratâ i afiets.
Anute e balave cussì ben cunTite, come se a fossin sposâts; no si trate di movi dome lis gjambis a timp, ma dut il cuarp al cjape ligrie…afiet… desideri… intant, Angjelin si contentave di sintî il profum di Anute cuant che il zîr di staiare al permeteve. La cotule lungje e lizere e mostrave un cuarp ancjemò zovin e plen di vite, e Angjelin alore si pierdeve a cjalâ plui in sù de tele.
Une sere, tal moment di polse, al sta par jevâ de cjadree e poiâ la fisarmoniche cuant che Anute e rive sburide e i dîs: parcè mi cjalistu cussì?
No sai, al rispuint di bot e subit daûr: ti cjalavi che tu slungjis masse il pas tal zirâ…
E alore insegnimi tu, cemût che o ai di fâ!
Une man la poie sot la palete drete di Anute e la man çampe ta la man di jê. Al scomenze a dâi il timp cjantant sotvôs la staiare.
Al prove a strenzi Anute a planc dongje di se… a sintî il so profum… il clip dal so cuarp sul stomi… al sintì bati il cûr cence regule e plui svelt di simpri.
Angjelin a son dîs agns che o spieti di balâ cun te!
di Gaetan Cogôi


text:
La bionde
(E. Manet – la bionde cul pet scuviert, 1878)
La bionde
Edward al mateà cul telefonin e al sossolà… la imagjine e veve za passât lis dismil condivisions. Cuant che al alçà i voi la bionde lu cjalave, spreçante, mostrant un agar che al rindeve il scûr une strade viers il paradîs. Par lui, che al leve indevant a visasale in chê fotografie, in chês tetis maraveosis che al veve daurman fat viodi ai amîs, e condividût cence padin, dopo, cuant che jê lu veve refudât; par lui a jerin lis culinis devant de jentrade dal Unfier. Si alçà strassomeât, poiant lis mans su la stangje di len… a disevin che i fos capitât il plui sevêr. Cient euros par ogni condivision sui social media, in tal ultin câs come il so.
E je parfin bionde, al pensà Edward, tamesant cence inacuarzisi, sot de largje toghe nere, lis tetis dal magjistrât.


text:
Los Angeles
Los Angeles (spes in curt L.A.) al è une citât dai Stâts Unîts di Americhe logade tal stât de Californie, su la cueste pacifiche, uns 150 chilometris a nord de frontiere cul Messic.
Par numar di abitants, Los Angeles e je la seconde citât plui grande dai Stâts Unîts dopo di Gnove York. Inte sô aree metropolitane a vivin cirche 16 milions di personis. Come superficie, e je la prime citât de Americhe setentrionâl e une des plui grandis in dut al mont; di nord a sud, si estint par 100 chilometris. E fo une des primis citâts caraterizadis de urbanizazion di grandis areis cun cjasis unifamiliâts, robe che e à provocât il disvilup di une grandonone rêt di autostradis, e di un mont a misure di machine. E je une citât un grum famose e visitade; un dai puescj plui cognossûts al è il cuartîr di Hollywood, la scune de industrie dal cine merecan.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Filipes
Introduzion
La letare ai Filipês
La comunitât di Filips e je la prime nassude in Europe, intant dal secont viaç missionari di Pauli, sul scomençâ dai agns cincuante. Cuant ch’al jere a Filips, Pauli lu àn bastonât in place presince di ducj, ma al à rivât distès a inviâ une comunitât vivarose e impegnade. Pauli al ricuarde cheste passion e chest impegn te preiere ch’e vierç la letare (1,3-11) e ur à a grât di vêi dade une man ancje materialmentri te sô vore di vanzelisazion. Nol è trop che i àn mandât ufiertis e un jutori te persone di Epafrodit (4,10-20).
Cumò Pauli al è in preson e nol sa cemût ch’al larà a rive il procès. Al spere, anzit al è sigûr tal Signôr che lu molaran e ch’al podarà tornâ a viodi i siei cristians di Filips. La letare le à detade stant in preson par fâur savê di sè, par fâur cjapâ part a lis sôs sperancis e ai siei progjets (1,12-26; 2,19-30). Al sa che i cristians di Filips le àn intrigade par vie dal ambient paian contrari e ancje par colpe di divisions e di contrascj dentri de comunitât stesse. Par chel ur racomande di stâ salts e di no pierdisi di spirt tai confronts di chei di fûr, biel che te comunitât a àn di vê une profonde comunion di cûr e di volontât. A cjataran une risultive e un spieli di chest stamp di vite te storie di Gjesù, il Fi di Diu, fedêl fint a la muart e metût partant Signôr di ducj (1,27-30; 2,1-11).
And è però un altri câs che i sta a cûr a Pauli. Al sa ch’a son rivâts ancje a Filips missionaris ch’a contin un vanzeli che nol è vêr, ch’a dinein la crôs di Crist e che si tegnin in bon des lôr lidrîs e des lôr tradizions gjudaichis. Alore Pauli, tal toc centrâl de letare, al vise i cristians di Filips di stâ vuardâts di chescj “fals lavorents”. Al finìs cul racomandâur di stâ in pâs e fedêi in dut (4,3-9).
La letare ai Filipês le à mandade di un puest pôc lontan di Filips, parcè che si rigjave che lôr e Pauli a àn tante pussibilitât di tignîsi informâts. Cjalant ancje altris letaris autentichis, si pò pensâ che cheste citât, là che Pauli al è in preson, e sedi Efeso, là ch’a vevin un “pretori”, palaç dal governadôr, e là ch’a jerin chei ch’a ministravin i bens dal imperadôr, “chei de cjase di Cesar” (1,13; 4,22). La letare le varès scrite tor la metât dai agns cincuante, cuant che Pauli si fermà te citât di Efeso.
Ducj i cristians di dutis lis etis a àn ce imparâ di cheste letare scrite a la comunitât di Filips, pe ricjece teologjiche di ce ch’e dîs – la bielissime laut a Crist Gjesù (2, 6-11) – e pal grant afiet ch’e je imbombade. “Par me il gno vivi al è Crist”: e je cheste la reson e la lidrîs de sperance e de gjonde che Pauli al vûl spartî cui cristians.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Rut
Cjapitul 1
Noemi te tiere di Moab
1 1 Tal timp che a comandavin i judiçs, e capità te tiere une miserie di spacâle e un om di Betlem di Gjude al partì cu la femine e i siei doi fruts par lâ a sistemâsi tai cjamps di Moab. 2 Chest om al veve non Elimelec, la sô femine Noemi e i siei doi fîs Maclon e Chilion; a jerin efrateus, di Betlem di Gjude. Rivâts tai cjamps di Moab, si fermarin aventi. 3 Intant Elimelec, l’om di Noemi, al murì e jê e restà cui siei doi fîs. 4 Lôr a cjolerin feminis moabitis: une e veve non Orpe e chê altre Rut. A restarin ventilà un dîs agns. 5 Po Maclon e Chilion a muririn ancje lôr doi, e Noemi e restà dibessole, cence i siei doi fruts e cence om.
6 Alore, insieme cu lis brûts, e jevà sù par tornâ vie dai cjamps di Moab, parcè che e veve savût tai cjamps di Moab che Diu al jere vignût a viodi de sô int par dâi la bocjade. 7 E bandonà partant, cu lis brûts, il lûc ch’e veve stât e si meterin in viaç par tornâ te tiere di Gjude. 8 Noemi ur disè a lis dôs brûts: “Lait e tornait ognidune te cjase di vuestre mari. Che il Signôr us cjali di bon voli compagn che vualtris o vês fat cun chei che a son muarts e ancje cun me! 9 Che il Signôr us dedi a ognidune di vualtris une vite furtunade te cjase di un om!”. Lis cjapà a bracecuel ma lôr si meterin a vaî 10 e i diserin: “No lafè! Nô o tornarìn cun te viers de tô int”. 11 Ur rispuindè Noemi: “Tornait indaûr, fiis mês; parcè mo varessiso di vignî cun me? No ài migo tal gno grim altris fîs che a puedin deventâ i vuestris oms! 12 Tornait indaûr, fiis mês, lait, che jo o soi masse viele par tornâmi a compagnâ. E se ancje o disès: O ài ancjemò sperance; usgnot o larai cul gno om e o varai fîs, 13 varessiso di spetâ che a sedin deventâts oms? O varessiso di rinunziâ a tornâsi a compagnâ? No, fiis mês di cûr! O ài un grop che mai par vie di vualtris, parcè che la man dal Signôr si è slungjade cuintri di me”. 14 Alore lôr a tornarin a tacâ a berlâ e a vaî; podopo Orpe e cjapà a bracecuel sô madone e e tornà cu la sô int, a la cuâl che Rut no volè savênt di distacâsi. 15 Noemi i disè: “Cjale mo: tô cugnade e je tornade de sô int e dai siei dius; torne ancje tu e va daûrji”. 16 Alore Rut i rispuindè: “No sta sfuarçâmi a bandonâti e a slontanâmi di te, parcè che là che tu larâs tu o larai jo, là che tu sostarâs tu o sostarai ancje jo; il to popul al sarà il gno popul e il to Diu al sarà il gno Diu. 17 Là che tu murarâs tu o murarai ancje jo e mi soteraran alì. Che il Signôr mi fasi chest e che mi dedi ancje chest altri se no sarà la muart a dividinus!”.
Noemi a Betlem insieme cun Rut
18 Viodint che Rut e jere rissolude di lâ cun jê, Noemi no tignì dûr altri. 19 Si ’nt lerin cussì dutis dôs e a rivarin a Betlem. Rivadis a Betlem, si sintì un gran fevelâ par dute la citât. Lis feminis a disevin: “Ma ese propit Noemi?”. 20 “No stait a clamâmi plui Noemi - ur disè - ma clamaimi Mare, parcè che Chel che al pò dut mi à saceade di marum. 21 Incolme o jeri partide e il Signôr mi à tornade a menâ dongje vueide! Parcè mo vêso di clamâmi ancjemò Noemi e la cuâl che il Signôr si è metût cuintri di me e Chel che al pò dut mi à fate disfurtunade?”. 22 E cussì Noemi e tornà menantsi daûr sô brût Rut la moabite, chê ch’e jere tornade dai cjamps di Moab. A rivarin a Betlem cuant che si scomençave a taiâ il vuardi.
Notis:
- 1,2 - Maclon (“languidece”), Chilion (“deperiment”), Orpe (“chê ch’e volte la schene”- 1,14), Rut (“amie”) e Noemi (“la mê consolazion”) a podaressin jessi ducj nons simbolics.
- 1,11 - Seont la leç dal levirât (Dt 25,5), la vedue e veve di sposâ il fradi dal om.
- 1,20 - Mare, “la mare”, in cuintriposizion a Noemi (“la mê consolazion”).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
- 1
Zuan 2
Cjapitul 1
Salût di jentrade
1 Jo, il predi, a la Siore preferide e ai siei fîs che ur vuei ben te veretât, e no dome jo ma ducj chei ch’a àn cognossude la veretât, 2 par vie de veretât ch’e je in vualtris e ch’e starà cun nô par in eterni: 3 gracie, remission e pâs de part di Diu Pari e de part di Gjesù Crist, Fi dal Pari, te veretât e tal amôr.
Esortazion a volêsi un ben di fradis
4 Mi soi indalegrât un grum parcè che o ài cjatât cualchidun dai tiei fîs ch’a cjaminin te veretât, seont il comandament ch’o vin vût dal Pari. 5 E cumò ti prei te, Siore, no par dâti un comandament gnûf ma chel ch’o vin vût dal principi, di volêsi ben un cul altri. 6 E l’amôr al sta in chest: tal cjaminâ daûr dai siei comandaments. Chest al è il comandament che o vês sintût dal principi: lait indenant in chel.
Stâ vuardâts dai imbroions
7 Tal mont a son rivâts une vore di imbroions, che no ricognossin Gjesù vignût te cjar. Ve l’imbroion e l’anticrist! 8 Tignîtsi simpri vuardâts, che no us capiti di pierdi ce ch’o vês lavorât ma di rivâ invezit a vê il premi dut intîr. 9 Chel ch’al va plui in là e nol sta a la dutrine di Crist, nol à Diu. Chel ch’al sta a la dutrine, al à il Pari e il Fi.
10 Se cualchidun al ven li di vualtris cence puartâus cheste dutrine, no stait a lassâlu jentrâ in cjase e lassait ancje di saludâlu; 11 parcè che chel che lu salude al à part cun lui tes sôs brutis oparis.
Peraulis di cumiât
12 O varès ancjemò tant ce scrivius, ma no ài volût fâlu a mieç de cjarte e dal ingjustri; o ài sperance di vignî li di vualtris e di podêus fevelâ a bocje, par che la vuestre gjonde e rivi al colm.
13 Ti saludin i fîs di tô sûr, la preferide.
Notis:
- 1 - Predi sicu sorestant de comunitât (v. Tt 1,5). La Siore preferide o regjine e mostre, sot forme di paragon poetic, une comunitât precise, cognossude di chei ch’a leievin la letare ma no di nô.


text:
21 di Avrîl
Il 21 di Avrîl e je la 111° zornade dal Calendari Gregorian, (la 112° se l'an al è bisest). A mancjin 254 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1848 - Udin a si rint al gjenerâl austriac Nugent che di Gurize al stâ lant in alte Italie par judâ Radetsky impegnât cun lis rivoltis di variis citâts.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
- Fin tal 1946 e jere la fieste dal lavôr cumò spostade come in dut il mont al 1. di mai.
Vie pal mont[cambie | modifiche il codiç]
- Al è il Nadâl di Rome
- Fin tal 1946 in Italie e jere la fieste dal lavôr cumò spostade come in dut il mont al 1. di mai.


text:
Stewart Hardy & Frank McLaughlin e i Pyrates
Sabide 30 a Flaiban in place Monumento protagoniste inmò la Scozie cul doi Stewart Hardy & Frank McLaughlin, impen de Ingletiere e Olande a rivin i Pyrates, une “nâf” di stranis piratis musicâi, plene di struments e di buine musiche: sea shanties inglês, cjançons di mâr irlandesis, drinking songs, bai tradizionâi e gnovis composizions rindudis in maniere ironiche e divertente di une çurme eletriche.
A son considerâts un dai gnûfs spetacui di folk rock european plui interessants dai ultins agns. La formazion e je componude di David Gallows ae vôs, ghitare e mandulin, Ralf Zegelink, violin e vôs, Martin van der Mijden, bas eletric e vôs, e Bart van der Akker ae batarie e vôs.
FLAIBAN
Il comun ’tal è tal cûr dal Friûl, inte zone de alte planure Furlane. Il cors principâl di aghe ’tal è il flum Tiliment, che al delimite il confin Ovest dal teritori comunâl, e chi al nas il Parc dal Tiliment. A son presints diviers rescj di epoche romane, tant che vilis e dipuesits. Il non al derive di Flavianus, un roman che al à fondât il paîs pôc dopo de fondazion di Aquilee. Numerôs a son i edificis di grant va artistic che a conservin ancje esemplis artistics impuartants di pitôrs impuartants e pichepiere furlans intal ambit dal comun. Impuartante ancje Vile Marangoni Masolini a Sant Durì, che e je pôc distant des gleriis dal Tiliment. Un timp convent di fraris benedetins che a gjestivin la abazie e il vât ’sul Tiliment scuedint dazi.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Denel
Cjapitul 2
Denêl tal palaÇ dal re di Babilonie
La grande statue di Nabucodonosor
2 1 Tal secont an dal ream di Nabucodonosor, Nabucodonosor al fasè un sium. Il so cûr al restà sotsore e nol rivà plui a sierâ voli. 2 Il re al clamà dongje i strolics, i induvinins, i incjantadôrs e i caldeus, par che i tornassin a memoreâ al re il so sium. A rivarin e si presentarin dal re. 3 Il re ur disè: “O ài fat un sium e il gno cûr al è sotsore fin che no rivarai a cognossi il sium”. 4 I caldeus i rispuinderin al re ( par aramaic ): “Re, vîf par in eterni! Contiur ai tiei fameis il sium e nô tal splanarìn!”. 5 Il re ur rispuindè ai caldeus: “La mê volontât e je clare. Se no rivais a fâmi cognossi il sium e a splanâmal, o sarês fats a tocs e lis vuestris cjasis a saran ridusudis a un grum di maseriis. 6 Se impen mi mostrarês il sium e mal splanarês, o varês di me regâi sore regâi e grant onôr. Pa la cuâl mostraitmi il sium e ce ch’al vûl dî”. 7 Lôr a tornarin a bati: “Il re che ur conti il sium ai siei fameis e nô jal splanarìn!”. 8 Ma il re ur rispuindè: “O viôt ch’o cirîs di tirâle a lunc, parcè che la mê sentence e je biel professade. 9 Che se vualtris no mi fasês cognossi il gno sium, o sês ducj d’acuardi tal inventâ discors fals e triscj denant di me, par ch’al passi il timp. Disêtmi alore ce sium ch’o ài fat e jo o savarai s’o sês in stât di dîmi ancje ce ch’al vûl dî”. 10 I caldeus i rispuinderin al re disint: “Nol è nissun om su la tiere ch’al puedi palesâ ce ch’al ordene il re; par chel nissun re, par grant e potent ch’al sedi stât, no i à mai domandade une robe compagne a dinissun strolic o induvinin o caldeu. 11 Ce che il re al pratint al è intrigât e no ’nd è un ch’al puedi palesâjal al re, fûr dai dius, che no son a stâ framieç dai oms”.
12 Alore il re si stiçà e si inrabià al ultin fin e al ordenà di copâ ducj i sapients di Babilonie. 13 Cuant che al fo mandât fûr il befel di copâ i sapients, si smicjave di copâ ancje Denêl e i siei compagns.
14 Alore Denêl i fevelà cun peraulis plenis di sintiment e di prudence a Arioc, sorestant des vuaitis dal re, ch’al jere jessût par copâ i sapients di Babilonie. 15 I domandà a Arioc, sorestant dal re:“Parcè mo un befel cussì dûr de bande dal re?”. Alore Arioc i palesà la robe a Denêl 16 e Denêl al jentrà dal re par domandâi che i lassàs un trat di timp e lui i varès dât al re il sclariment. 17 Alore Denêl al lè a cjase sô e ur contà il fat ai siei compagns Ananie, Misael e Azarie, 18 par ch’a preassin il boncûr dal Diu dal cîl a rivuart di chest misteri, par no che Denêl e i siei compagns a fossin copâts insieme cun chei altris sapients di Babilonie.
19 Alore, tune vision di vie pe gnot, a Denêl i fo palesât il misteri. Alore Denêl al benedì il Diu dal cîl. 20 Denêl al scomençà cussì:
“Benedet seial il non di Diu di secul in secul,
parcè che la sapience e la fuarce a son sôs.
21 Al è lui ch’al mude timps e stagjons,
ch’al bute par tiere e al fâs tornâ sù i rês,
che ur dà la sapience ai sapients
e la sience a di chei ch’a san.
22 Al è lui ch’al palese lis robis platadis e segretis,
ch’al cognòs ce ch’al è tal scûr
e la lûs e vîf cun lui.
23 Ti laudi e ti ài a grât, Diu dai miei vons,
che tu mi âs dade sapience e fuarce
e cumò tu mi fasis cognossi ce che ti vin domandât;
tu mi âs palesât il câs dal re, ce ch’al vûl savê lui”.
24 Alore Denêl al lè di Arioc, che il re i veve dade l’incariche di copâ i sapients di Babilonie, e i disè cussì: “No sta copâ i sapients di Babilonie! Menimi dal re e i splanarai il sium”. 25 Alore Arioc al spesseà a menâ Denêl dal re e i disè cussì: “O ài cjatât un, fra i depuartâts di Gjude, che i splanarà la robe al re”. 26 Il re i domandà a Denêl, che i disevin Baltazar: “Sêstu bon di fâmi cognossi il sium ch’o ài fat e ce ch’al vûl dî?”. 27 Denêl i rispuindè al re: “Il misteri che il re al domande no puedin fâjal cognossi al re ni sapients ni induvinins, ni magos ni strolics. 28 Ma al è un Diu tal cîl ch’al palese i misteris e i fâs cognossi al re Nabucodonosor ce ch’al sucedarà tai siei ultins dîs. Il sium che tu âs fat e ce che tu âs viodût tal to cjâf, biel che tu jeris tal jet, al è chest. 29 Biel che tu jeris tal jet, re, ti son plombâts intor pinsîrs a rivuart di ce ch’al sarà dopo e chel ch’al palese i misteris ti fâs cognossi ce ch’al sarà. 30 A mi mi è stât palesât chest misteri no parcè che o soi il plui sapient di ducj ma par che al re i sedi dât il sclariment e par che tu rivis a capî i pinsîrs dal to cûr. 31 Tu, re, tu âs vude une vision. Ve une statue. Chê statue e jere tant grande che mai e cuntun sflandôr mai viodût; e jere denant di te e ti faseve vignî i sgrisui. 32 La statue e veve il cjâf di aur rût, il so pet e i siei braçs d’arint, la panse e lis cuessis di bronç; 33 e veve lis gjambis di fier e i pîts part di fier e part di argile. 34 Tu jeris daûr a cjalâle cuant che si distacà de mont un clap, cence che nissun no lu tocjàs, e al lè a sbati tai pîts de statue, ch’a jerin di fier e di argile, e ju parà a tocs. 35 Alore tun marilamp si spacarin fier, argile, bronç, arint e aur e a deventarin come il stranc tes ariis vie pa l’istât. L’aiar ju menà vie e di lôr no si cjatà plui nissune olme. Il clap ch’al veve parade a tocs la statue al deventà une grande mont, ch’e jemplà dute la tiere.
36 Chest al è il sium e cumò jal splanarìn al re. 37 Tu, re, tu sês il re dai rês e il re dal cîl ti à dât il ream, la potence, la fuarce e la glorie. 38 Par dut là ch’a vivin, oms, nemâi dai cjamps e ucei dal cîl ju à metûts tes tôs mans e ti à dade la paronance sun ducj lôr. Tu tu sês il cjâf d’aur. 39 E daûr di te al vignarà sù un altri ream, plui piçul dal to, e podopo un tierç ream di bronç, ch’al paronarà sun dute la tiere. 40 E un cuart ream al sarà fuart come il fier, parcè che il fier al spache e al fische dut, e, come il fier ch’al fruçe, ju pararà a tocs e ju fiscarà ducj. 41 Rivuart al fat che tu âs viodût pîts e dêts part di argile di vasâr e part di fier, al sarà un ream miscliçât, là ch’e sarà la tignince dal fier. Rivuart al fat che tu âs viodût fier miscliçât cun argile mole 42 e i dêts dai siei pîts part di fier e part di argile, part dal ream e sarà fuarte e part e sarà cence tignince. 43 Rivuart al fat che tu âs viodût fier miscliçât cun argile mole, si daran dongje chei cun chei altris midiant di semence umane, ma no si cumbinaran chei cun chei altris, come che il fier no si cumbine cu l’argile. 44 Tai dîs di chest re, il Diu dal cîl al fasarà vignî fûr un ream che nol sarà svinidrît in eterni e la sô paronance no i sarà dade a di un altri popul. Chel al spacarà e al fruçarà ducj chei reams, ma lui al restarà par in eterni. 45 Pa la cuâl, rivuart al fat che tu âs viodût che de mont si distacave un clap cence che nissun no lu tocjàs e ch’al spacave fier, bronç, argile, arint e aur, il Diu grant i fâs cognossi al re ce ch’al sucedarà dopo di dut chest. Il sium al è vêr e il so sclariment al merte crodût”.
46 Alore il re Nabucodonosor si butà cu la muse par tiere e al adorà Denêl. Po al ordenà che i ufrissin une oblazion e sacrificis di bonodôr. 47 Daspò il re i disè a Denêl: “Il vuestri Diu al è propit il Diu dai dius, il Paron dai rês e chel ch’al palese i misteris, parcè che tu tu âs rivât a palesâ chest misteri”. 48 Alore il re al alçà di grât Denêl e i fasè une vore di regâi e grancj ancje; po lu nomenà governadôr di dute la provincie di Babilonie e prin sorestant di ducj i sapients di Babilonie. 49 Ma Denêl i domandà al re di dâur la ministrazion de provincie di Babilonie a Sadrac, a Mesac e Abdenego. Denêl invezit al restà tal palaç dal re.
Notis:
- 2,1 - O sin dal 602/601. I caldeus, ven a stâi i semits de Mesopotamie disot, a vevin la innomine di jessi bulos par cont di magjie soredut interpelant lis stelis.
- 2,4 - Par aramaic. Cheste peraule e je stade metude salacor par dî che cumò la storie e va indenant par aramaic, la lenghe doprade in Babilonie sot di Nabucodonosor.
- 2,7 - Stant che dome i dius a puedin rivâ là che nol rive un om mortâl, Denêl, a pene splanât il sium, al sarà cjapât par un diu (v. 46).
- 2,12 - La rabie dal re e je plui che resonade, parcè che nol rive a vê ce ch’al pratint e parcè che si ritignive un diu (Is 14,4-21).
- 2,16 - Il trat di timp i covente par podê preâ. Stant che dome Diu al pò palesâi une robe di chê sorte, nol pò tentâ Diu obleantlu a dâi une man cence il jutori de preiere.
- 2,18 - In Denêl la peraule “misteri” no rivuarde Diu ma une cuistion segrete ch’al à di savêle dome il re. Cun Pauli e cjaparà invezit il significât di une presince operative di Diu par puartâ a bon fin un so progjet che l’om nol rive a capîlu.
- 2,19 - Diu al sbelee il re e i sapients e i palese il so plan di salvece a di un zovin bon e sclet (Mt 11,25).
- 2,21 - Inte Bibie il mont fisic al è viodût tant che une alternance di stagjons e di timp, mo frêt mo cjalt.
- 2,23 - Diu dai miei vons. Un mût no dome di fevelâ dal vêr Diu ma di palesâ une solidarietât storiche e spirtuâl de gjenerazion di Denêl cun chês di prime.
- 2,26 - Denêl al podeve tratâ cul re dome doprant il so non babilonês.
- 2,28 - Ancje i sapients a vevin fevelât dai dius ch’a son tal cîl, ma Denêl al fevele clâr di un Diu sôl.
- 2,32 - Il cjâf e je la part plui nobil dal cuarp, par chel la statue lu à d’aur. Par ordin che si slontanisi, e discjât ancje la cualitât dal metal.
- 2,34 - Il clap si distache de mont “cence mans” (Is 31,8), vadì par une volontât plui alte di chê des fuarcis umanis.
- 2,35 - Denant di Diu dutis lis robis, des plui altis a lis plui bassis, a son rût stranc, un nuie efetîf.
- 2,36-43 - No ducj a àn dade la stesse interpretazion storiche. Di sigûr e je dome la part in aur, ch’al è il ream di Nabucodonosor. Par secont al pò jessi il ream medi-persian, d’arint; po chel dai persians o di Alessandri il Grant, di bronç; chel di fier e varès di jessi la dominazion dai diadocs. O lin duncje dal esili di Babilonie a la opression greche, tune grande vision unitarie de storie e dal distin dai oms sot de man di Diu.
- 2,45 - Tai tescj messianics, il clap al è il simbul dal Messie, viodût come clap di cjantonâl (Sal 118,22) e clap di fonde (Is 28,16). Dut chest al sucêt pe vore uniche e espotiche di Diu.
- 2,47 - In bocje al re, il Diu di Denêl al è viodût tant che il plui grant dai dius; in bocje al autôr, Diu al è viodût come il trassedent.
- 2,48 - Ancje il faraon al veve alçât di grât Josef (Gjen 41,40-43).


text:
AUSTRIE. Nol è il Nadâl pardut avuâl
Ca di cualchi dì tancj di nô a scomençaran a strucjâsi intai centris austriacs par gjoldi dal aiar nadalin che si sint lenti sù, spassizant jenfri i marcjaduts di Nadâl. Dut câs chescj a son nome la ponte di un iceberg, un reclam pai dordei, par tirâju dongje e splumâju.
O savìn che la Austrie e à une tradizion catoliche cetant inlidrisade jenfri la int, e alore dute la dade nadaline, scomençant de prime domenie
dal Avent, e involuce ogni sît intune velete di atmosferis magjichis e maturlis.
Par chest cumò o volìn fevelâ des tradizions plui cognossudis dai nestris convicins, che cetantis lis vin impuartadis, aben che lis vin fatis deventâ nestris in mût falât.
Prin di dut o fevelìn de corone di Avent, fate cun ramaçs di peç o di dane e cuatri cjandelis: la corone verde no je nome simbul di vite e di sperance, ma la sô forme taronde (il cercli infinît, simbul di eternitât) e pant il trionf de vite su la muart, intant che lis cjandelis a son segnacul de lûs che Crist al puarte intal mont. Ogni domenie - scomençant de prime di Avent - e ven impiade une cjandele, fintremai che inte ultime domenie prime di Nadâl dutis cuatri a saran impiadis, prin anunzi dal Nadâl che al sta rivant.
Intant dal Avent lis feminis a son usadis a preparâ i biscots di Nadâl, che a son di biel augûr e che par chest a vegnin regalâts ai cognossints.
La colme des fiestis dal Invier e je par sigûr la vilie di Nadâl, che dutis lis buteghis e i uficis a sierin cence fal a misdì, par che dute la famee e podedi stâ daûr insiemi ai preparatîfs: l’arbul, cun di fat,
al ven parecjât propite ai 24 di Dicembar (no prime!) e al ven metût al puest di onôr intal mieç dal tinel (no di fûr, intal frêt). Chest moment di cunvigne familiâr al è cussì sacri che e esist la superstizion che, se un forest al tuche ae puarte, chê famee e varà un corot jentri l’an cu ven.
Une altre usance che nô no cognossìn e je chê dai Barbarazweige: inte dì di Sante Barbare (ai 4 di Dicembar) si metin adun uns cuatri ramaçs di cjariesâr e si metin inte aghe. Se a Nadâl a sflorissin (al sucêt cuasi simpri!) a saran di bon avôt par dut il gnûf an.
Intant che lis usancis nadalinis nus pandin putropis diferencis cui nestris convicins, chês de rivade dal an gnûf a àn cetante filusumie parele cun nô. Prin di dut ai nestris convicins ur plasin une vore i sclopetons! La gnot dal ultin dal an si puedin rimirâ dapardut lis luminariis dai fûcs plui stramps e nissun al sparagne (la matine dal prin dal an o ai viodût a tirâ sù i risultums dai sclopetons e jemplâ doi camions nome intal curtîl di un agriturisim austriac). Ma chest al sucêt a miezegnot. Par imbroiâ lis oris di prin si costumave di profetâ l’avignî midiant de tecniche dal Bleigießen, che al consisteve intal fondi il plomp e butâlu subit inte aghe frede par vualmâ lis figuris che si formavin intant che al caglave. Dal an passât cheste tecniche è je improibide des gnovis diretivis sui prodots chimics.
Par dâ il bon an e ven regalade un plantute di fuee di cuatri - che si spandarà par dut il zardin! -, un
spachenapis, segnacui di puartefortune, o un purcitut di marzapan, che aromai ju cjatìn in dutis lis fatis ae fin di Dicembar intai supermarcjâts austriacs, simbul di fertilitât e di benstâ.
Une ultime tradizion - ancje cheste di ispirazion catoliche - e je chê dal Sternsingen, che o cjatìn formis someantis inmò vivis in cualchi paisut de Cjargne. Un piçul trop di frutins vistûts di Trê Rês e cuntune stele a van di cjase in cjase intai prins dîs dal an, cjantant o disint sù poesiis o preieris cun chê di tirâ sù alc cun fin di beneficence. La cjase che ju ricêf e ven daspò “benedide”: sul plan disore de puarte al ven scrit, cuntun zes benedît, C + M + B cul an a pene scomençât: si che duncje chest an cu ven o viodarìn 20+C+M+B+20.
Cussì, bramant par ducj i letôrs lis buinis fiestis cun tancj purcituts, ve ca sclarît il misteri di chês stranis siglis che si viodin su dutis lis cjasis di là dal confin. ❚
Barbara Cinausero


text:
CUN ALTRIS VOI
€ 12,00
100 disponibili
BREVE DESCRIZIONE
Gianfranco Pellegrini nus fâs jentrâ in events che a àn marcât popui e tieris dal Friûl o ben che a son o che a stan par plombâ. Etis diferentis, personaçs e situazions pinelâts cun netisie di particolârs, evocatîfs di mûts di vivi la vite e di sei protagoniscj, voie o no, di ce che al è daûr a sucedi o ben che al sucedarà. Nuie nol è mai fer, dut al è dentri chel sutîl divignî che al diven carulant fissitâts, sigurecis e progjets. Un continui scombati par cambiâ o resisti. Pagjinis che a puartin dentri dal labirint di une tiere intorteade in sutilis dicotomiis, cu lis sôs feminis e i soi oms. La lenghe furlane plasmade su lis ambientazions e diven piel di ogni figure. Un scrivi, chel di Gianfranco Pellegrini, che al intizìe pe forme, pes sieltis stilistichis, pes induvinadis licencis; spieli di ricercje lessicâl e leterarie coltade instreçade cu la sclagne tradizion popolâr orâl.
Descrizione
Gianfranco Pellegrini nus fâs jentrâ in events che a àn marcât popui e tieris dal Friûl o ben che a son o che a stan par plombâ. Etis diferentis, personaçs e situazions pinelâts cun netisie di particolârs, evocatîfs di mûts di vivi la vite e di sei protagoniscj, voie o no, di ce che al è daûr a sucedi o ben che al sucedarà. Nuie nol è mai fer, dut al è dentri chel sutîl divignî che al diven carulant fissitâts, sigurecis e progjets. Un continui scombati par cambiâ o resisti. Pagjinis che a puartin dentri dal labirint di une tiere intorteade in sutilis dicotomiis, cu lis sôs feminis e i soi oms. La lenghe furlane plasmade su lis ambientazions e diven piel di ogni figure. Un scrivi, chel di Gianfranco Pellegrini, che al intizìe pe forme, pes sieltis stilistichis, pes induvinadis licencis; spieli di ricercje lessicâl e leterarie coltade instreçade cu la sclagne tradizion popolâr orâl.
Gianfranco Pellegrini ci fa entrare in fatti che hanno segnato popoli e terre del Friuli, oppure che sono o stanno per finirci dentro. Epoche differenti, personaggi e situazioni tratteggiati con pulizia di particolari, evocativi di modi di vivere la vita e di essere protagonisti, si voglia o no, di ciò che sta per succedere o che succederà. Niente è mai fermo, tutto è immerso in quel sottile divenire che diventa sgretolando fissità, sicurezze e progetti. Un continuo combattere per cambiare o resistere. Pagine che portano nel labirinto di una terra avvolta in sottili dicotomie, con le sue donne e con i suoi uomini. La lingua friulana plasmata sulle ambientazioni diviene la pelle di ogni personaggio. Uno scrivere, quello di Gianfranco Pellegrini, che stimola per la forma, per le scelte stilistiche, per le indovinate licenze; specchio di ricerca lessicale e letteraria resa fertile e intrecciata con la scarna tradizione orale.
Recensioni
Ancora non ci sono recensioni.
Be the first to review “CUN ALTRIS VOI”
Ti potrebbe interessare…
-
CUATRI STAGJONS DAL AN – Contis de disincressite
Tal cuadri modest, magari cussì no, de leterature furlane in prose, la plui part dai autôrs e somee che si vebi fermade tal revoc dal passât, dispès cu la nostalgjie di une civiltât dulà che i valôrs fondamentâi e condividûts a son lâts pierdûts par simpri. Masse voltis la realtât storiche e ven sacrificade par dâi spazi a une mitologjie che e sglonfi la nestre braùre, cence contradizions, miseriis fisichis e mentâls, injustiziis. Tal stes timp, dut chest al à fluscât il voli viers il Friûl di vuê, viers lis sôs dinamichis economichis e sociâls, i moviments migratoris, lis inovazions tecnologjichis, i procès interculturâi. Cussì, no si rive a viodilu cuntune prospetive di incressite e di trasformazion dulà che la lenghe di chenti e cjati une sô colocazion che no vebi di murî parie cu la disparide dal mont contadin…


text:
Slovenie
La Slovenie (par sloven Republika Slovenija) e je un stât de Europe centrâl che e fâs part de Union Europeane dal 1 di Mai dal 2004. E confine cun l'Italie a ovest, cun l'Austrie a nord, cul Ongjarie a nord est e cu la Cravuazie a sud e est. A Sud-Ovest e je ancje bagnade par pôcs chilometris dal Mâr Adriatic.
Storie[cambie | modifiche il codiç]
L'atuâl teritori de Slovenie e fo sot dal Imperi austriac e po sot di chel di Austrie-Ongjarie fin tal 1919, po e jentrà tal Ream S.H.S. ch'al deventà il Ream di Jugoslavie. E fo invadude di bande da l'Italie, de Gjermanie e de Ongjarie tal 1941. Dopo la fin de Seconde Vuere Mondiâl e jentrà inte Federazion Socialiste Jugoslave, che e anetè a la Slovenie il Gurizan sloven e, daspò dal 1975 part de "Zone B" (Cjaudistrie, Isule d'Istrie e Piran). Cheste republiche e deventà indipendent tal 1991.
Divisions aministrativis[cambie | modifiche il codiç]
La Slovenie e je dividude in 12 regjons, che no àn valôr aministratîf, ma ben dome un valôr statistic:
Citâts principâls[cambie | modifiche il codiç]
Risultive: Servizi statistic de Republiche Slovene, Censiment 2002
Lenghis[cambie | modifiche il codiç]
La lenghe ufiziâl e je su dut il teritori il sloven. Dongje cheste e si à chê taliane tai trê comuns bilengâls sul litorâl di Cjaudistrie (Koper-Capodistria), Isole (Izola-Isola) e Piran (Piran-Pirano) e chê ongjarese tai trê comuns bilengâls dal Prekmurje di Dobrovnik-Dobrónak, Hodoš-Hodos e Lendava-Lendva.
Politiche[cambie | modifiche il codiç]
Il cjâf di stât sloven al è il president, ch'al è elet dai vôts dal popul ogni cinc agns. L'esecutîf al è diret dal Prin ministri e dal concili dai ministris, che a son elets dal parlament.
Il Parlament bicamerâl de Slovenie al è componût de Assemblee Nazionâl (Državni zbor) e dal Concili Nazionâl (Državni svet). La assemblee nazionâl e à novante bancs, che son in part ocupâts dai rapresentants elets diretementri dai citadins e parzialmentri elets dai rapresentants (doi riservâts aes minorancis autoctonis talianis e ongjaresis). Il concili nazionâl al à cuarante bancs. Il parlament al è elet ogni cuatri agns.
Fiestis nazionâls[cambie | modifiche il codiç]
Curiositâts[cambie | modifiche il codiç]
- Il simbul de Slovenie al è la fuee di tei (Lipa).
- La Slovenie e je une vore cognossude pe nature e pai siei maraveôs parcs nazionâi.
Leams esternis[cambie | modifiche il codiç]
- Slovenia.si. Your gateway to information on Slovenia.
- Government of the Republic of Slovenia
- Mountains in Slovenia
- Sît turistic de Slovenie
- Sît de Slovenie


text:
Damâr
Te tradizion dal gjambar
IL TERITORI DI DAMÂR
“La Cjargne e sarès plui dolce se il prin paîs nol fos (D)amâr”, cussì e dîs une detule popolâr dal puest. Damâr, il prin dai vincjevot comuns che si incuintrin jentrant in Cjargne de bande de provincie di Udin, si jeve su la strade romane clamade Julia Augusta che e colegave Aquilee cul Noric. Propit pe sô posizion, si stime che culì, te antichitât, e fos une stazion pal scambi dai cjars e dai animâi di tîr. Lis lidrîs di Damâr, però, a son involuçadis intune atmosfere di liende e di misteri. Si conte di une montane tremende che e fasè scjampâ i abitants dal mitic paîs di Olmade e che e puartà ae fondazion di Damâr.
Su di une altre tradizion dal puest si fonde la fieste anuâl dal paîs dedicade ai gjambars. Al somee, di fat, che i oms dal paîs si pavonassin cu lis lôr feminis par vê vinçût une bataie eroiche cuintri di un mostri orent, “le rude bestie”, lassant fûr di dî che si tratave di un puar gjambar.
E je, invezit, peade une vore ae ete moderne la impuartante zone comerciâl e industriâl che si è disvilupade a pene fûr dal paîs e che e à ancje un centri tecnologjic di nivel altissim.
OTTOBRE ROSA 2021
Illuminiamo la prevenzione
Fontane di piere
Clamade “fontane grande”, cheste vascje di piere monolitiche, che si cjate tal mieç dal paîs e che e je datade 1697, e je tra i “monuments” plui impuartants dal comun.